له‌لایه‌ن: - ئاکام ئەکرەم - به‌روار: 2021-03-01-01:54:00 - کۆدی بابەت: 2757\nژمارەی ژێر بارکۆدەکان واتای چییە؟\nقەرەج خەڵکێکی گەڕۆکن، بە هەمیشەیی لە شوێنێکدا نیشتەجێ نین و دەشێت لە هەرچی شوێنێکی دونیادا ببینرێن.\nکەس بنەچەکەیان نازانێت، بەلام باوەڕ وایە لە هندەوە هاتبن. سەرەتای دروست بوونیان دەگەڕێتەوە بۆ سەدەی دەهەمی زاینی، ئاماژەیەک هەیە، کە کۆمەڵێکی دیاری کراو لە خەڵکی. لە هندەوە هاتبن بۆ ئێران لە سەدەی نۆهەمدا و لەوێیشەوە، بووبنە دوو بەشەوە.\nکۆمەڵێکیان بە باشووری ڕۆژ ئاوادا واتە میسر و باکوری ئەفریقیادا ڕۆیشتبن و کۆمەڵی دووەمیش بەرەو باکور لە سەدەی پانزە و شانزەدا گەیشتبنە باشوری ئەوروپا.\nئینگلیزەکان بڕوایان وایە قەرەجەکان لە میسرەوە هاتبن. دوای ئەوەش کۆمەڵێکیان کۆچیان کردبێت بۆ ئەڵمانیا و فەڕەنسا و ئیسپانیا و گەیشتبنە سوید و فنلەندە.\nزمانی قەرەچ پێی دەوترێت (ڕۆمانی). کە لە سەنسکریتی دەچێت، دوای چەندین سەدە لە گەڕۆکی، زمانیان بووبنە تێکەڵەیەک لە وشەی وەرگیراو لە زمانی ئەو وڵاتانەی تیایدا ژیاون. لەبەر ئەوەی خەڵکێکی جیاواز بوونە خەڵکی لێیان ترساوە و خۆشیان نەویستون.\nقەرەج لەسەر چەند پیشەیەک دەژین، هەندێکیان لە دار شت دروست دەکەن، کۆمەڵێکی تریان قاپ و قاچاخ چاک دەکەنەوە و بەشێکیشیان خوێندنەوەی بەختیان کردۆتە پیشەی خۆیان. لە بەریتانیاش زۆر لە قەرەجەکان خەریکی بازرگانی ئەسپن.\nهەندێکی تریان گۆرانی بێژ و کەمانچەژەنی زۆر چاکن. قەرەجەکانی ئیسپانیاش بە سەمای فلامینگۆ بەناوبانگن. لە یۆگۆساڤیاشدا زۆر لە قەرەجەکان لە دروست کردنی باروتی تفەنگدا پسپۆڕن.\nزۆریشیان خەریکی سواڵ کردنن، ژنەکانیان لە پیاوەکانیان زیاتر خەریکی پارە پەیدا کردنن.\nبابه‌ته په‌یوه‌ندیداره‌كان به : قەرەج لە کوێوە هاتوون؟


نووستن و نووسین … دیدار مەسیفی – Denegkan\nنووستن و نووسین … دیدار مەسیفی\nbyدیدار مه‌سیفی\tOctober 15, 2012\tئەدەب\nتیپ و وشه و رسته و په‌ره‌گرافه‌کانم هه‌تا دڵ ده‌ڵێت به‌س، خۆشده‌وێن. هیچ سه‌یر نییه که بڵێم ئه‌وانم به ره‌نگیی ره‌شوسپیی خۆشترده‌و‌ێن. ناچارم و، له مێژه خووم به خوێندنه‌وه گرتووه و لاپه‌ڕه‌ی کتێبانم پتر له هی رۆژنامه و گۆڤاران هه‌ڵداونه‌ته‌وه. له‌و کاته‌ی له‌سه‌ر ئه‌وه گووته‌یه‌م سوورتر بووم، سه‌ر له سپێده‌یه‌ک بوو و ئێشکگربووم له‌به‌رده‌م باڵه‌خانه‌یه‌کی چل نهۆمیدا و یه‌که‌م جارم بوو چاو به‌سه‌ر بازنه‌ی ینگ و یانگ دابگرم. دواتریش سه‌باره‌ت به ره‌شوسپیی و هاوسه‌نگی شته‌کان شتگه‌لێکی زۆرم له ده‌قه‌کانی [لاو تزو] ی فه‌یله‌سوفی چینی خوێندنه‌وه. هه‌رچه‌نده بێئه‌وه‌ی به خۆم بزانم، من پێشتر له دیمه‌نی ئه‌و باڵنده و گیانله‌به‌رانه‌ی وه‌ک په‌ره‌سێلکه، قه‌لی ره‌شوسپیی، په‌نگوین، پاندا، جۆرێک له لیمه‌ر و، نه‌هه‌نگی ئۆرکا ڕامابووم، هه‌رده‌م ره‌نگ و ئاکاریان بۆم جێگه‌ی پرسیار بوون، که چۆن هه‌ردوو ره‌نگی ره‌ش وسپیی وه‌ک شه‌و و رۆژ و بازنه‌ی ینگ و یانگ تیایاندا ته‌رازوو و هاوسه‌نگن! پرسیارێکی گه‌وره‌تریش دوای ئه‌وه، ده‌بێت بۆچی له چاو گشت باڵنده و گیانله‌به‌رانی دونیا ئه‌وانه‌ی له سه‌روو ناویانم هیناوه ژیرتر و پتر دۆستی مرۆڤن بن؟\nده‌زانن بۆقی ره‌نگاوڕه‌نگ هه‌یه هه‌تا بڵێیت جوانه، به‌ڵام ژه‌هراویین و مرۆڤ به ده‌ست لێدانیان رۆحی ده‌رده‌چێت!\nله بابه‌ته‌که دوور ناکه‌ومه‌وه و بیر له‌م تایتڵه ده‌که‌مه‌وه که له سه‌روو دامناوه و، چاوانم رێشکه و پێشکه ده‌که‌ن. وه‌ک بڵێیت که منیش نووستن و نووسینم هه‌ر بۆ ئه‌وه داناوه هه‌تا هاوسه‌نگییه‌ک نێوانیاندا بدۆزمه‌وه و بپرسم که بۆچی له زمانی شیرینی کوردییدا ئه‌م دوو وشه‌یه ئه‌وه‌نده له یه‌کتریی ده‌چن؟\nپتر خه‌و دامده‌گرێت و له بڕی نووسین حه‌زم ده‌چێته نووستن. چاوانم له رێشکه و پێشکه کردندا به‌رده‌وامن. ده‌که‌ون و له‌گه‌ڵیاندا دوو نوخته‌که‌ی سه‌ر تیپی (تێ) ش ده‌که‌ون. سه‌یره، ڕاده‌چڵه‌کێم و نووستن له پڕێکدا ده‌بێته‌وه نووسین. گه‌مه‌یه‌کی سه‌یره که ئه‌م دوو وشه‌یه له‌گه‌ڵ مندا ده‌یکه‌ن و ڕێناده‌ن شتێک بنووسم که پتر شایانی خوێندنه‌وه بێت.\nنانووسم و دووباره به خۆم ده‌ڵێم، من مه‌ره‌که‌بی ره‌شی سه‌ر کاغه‌زی سپییم خۆش ده‌وێت. بۆیه ئه‌گه‌ر به کیبۆرد و به‌رنامه‌ی وۆردی کۆمپیوته‌ر بنووسم، یان به قه‌ڵه‌م و کاغه‌ز به‌کاربهێنم بۆ شت نووسین، هه‌رده‌م ڕه‌شوسپیی هه‌ڵده‌بژێرم.\nله‌م شه‌و و رۆژه‌ی نێوان نووستن و نووسیندا، من ده‌ڵێم تیپ و وشه و رسته و په‌ره‌گرافه‌کان وه‌ک مرۆ رۆحله‌به‌رن ئه‌گه‌ر به راستگۆییه‌کی ره‌ها بنووسرێن. ده‌قه نه‌مره‌کان گه‌وره‌ترین گه‌واهیی ئه‌م قسه‌یه‌ن.\nهه‌ر بۆیه من سه‌ر و پێی نووستن و نووسین ده‌بڕم و ده‌چمه نێو ناخی هه‌ردوو وشه‌که. نووستن و نووسین وه‌ک دوو باڵنده، دوو گیانله‌به‌ر یان دوو مرۆ ده‌بینم که له سه‌ر و بندا هاوشێوه‌ن و له یه‌کتریی ده‌چن.\nنوو و تیپی (نوون) له کۆتایی هه‌ردوو وشه‌دا ره‌ش ده‌که‌مه‌وه و تایتڵه‌که‌شم ده‌گۆڕم. وه‌ک ئه‌وه‌ی بمه‌وێت شتێک بنووسم به دروستی ڕاڤه له ناخ و رۆحی ئه‌م دوو وشه‌یه‌ی زمانی کوردیی بکات که له هه‌مان کاتدا له یه‌کتریی ده‌چن و له یه‌کترییش ناچن.\nئه‌وه‌ی سه‌رسوڕهینه‌ره، (ست) و (سی) له هه‌ردوو وشه‌که ده‌مێننه‌وه و، که به زمانی ئینگلیزیی ده‌یانخوێنیننه‌وه (Sit) به مانای دانیشتن و داکه‌سان دێت و (See) به مانای دیتن و ڕامان.\nیان ده‌کرێت بڵێم بۆ ئه‌وه‌ی به دروستی بازنه‌ی ینگ و یانگ بپێکیت، ده‌بێت رۆژانه (ست) واته شه‌ش کاتژمێر بنوویت و حه‌فتانه‌ش (سی) کاتژمێر بخوێنیته‌وه.\nنه‌وه‌ک هه‌رگیز نووستن نابێت به نووسین!\n• ئه‌م نووسینه له گۆشه‌ی دیدگا له ئه‌ده‌ب و هونه‌ری (زاری کرمانجی ژماره 12) بڵاوکراوه‌ته‌وه.\nPrevious دەنگ لە شیعری کەریم دەشتی دا …3\nNext با دێ ….. عه‌بدولموته‌ڵیب عه‌بدوڵڵا


زایینی: ١٣-٠٤-٢٠١٧ - هەتاوی: ١٣٩٦/٠١/٢٤ - ١٣:٥٧ تاران قه‌باره‌ی فۆنت:\nکوردستان میدیا: دایکی شەهیدێکی حیزبی دێموکراتی کوردستانی ئێران لە شاری سەڵماس ماڵئاوایی لە ژیان کرد.\nبەپێی هەواڵی گەیشتوو بە ماڵپەڕی کوردستان میدیا، ڕۆژی سێ‌شەممە ڕێکەوتی ١٥ی خاکەلێوەی ١٣٩٦ی هەتاوی، دایه "دەلال تەنگسار" خەڵکی "زۆلا بهیک"ـی سەر بە شاری سەڵماس، دایکی شەهید "کەشفەدین ڕادی" کۆچی دوایی کرد.\nتەرمی دایە دەلال لە نێو ئاپۆرای خەڵکدا لە گۆڕستانی "زۆلا بهیک" بە خاک سپێردرا.\nشەهید کەشفەدین، پێشمەرگەیکی قارەمان و خۆشەویستی خەڵک بوو و ڕێکەوتی ۲٥ی بانەمەڕی ساڵی ١٣٧٣ی هەتاوی لە شەڕێکدا دژی هێزە جینایەتکارەکانی ڕێژیم، لە گوندی "خانەگە"ـی ناوچەی تەرگەوەڕی ورمێ شەهید بوو.\nگڵکۆی شەهید کەشفەدین بێ سەر و شوێنە.


نووسەر: پاتریک وینتۆر (سەرنووسەری بەشی دیپلۆماسیی ڕۆژنامەی "گاردییەن")\nلەم دوایییەدا ڕەشەبای گەرمەسێریی "شاهین" لە باکووری عەممان خەسارەتێکی زۆری لە پاش خۆی بەجێ هێشت. ئەوە یەکەمین ڕەشەبای گەرمەسێری بوو کە تا ئەو ڕاددەیە بەرەو خۆراوای کەنداو پێشڕەویی کرد. لە هاوینی ئەمساڵدا گەرمای ٥٠ پلە لە بەسرەی باشووری عێراق ڕێژەی بەکارهێنانی کارەبای یەکجار زۆر بەرز کردەوە و، ئەمەیش بووە هۆی ئەوەی کە کارەبا پەیتا پەیتا بپچڕێت؛ لەو ماوەیەدا خەڵکی شارەکە بۆ ئەوەی فێنک ببنەوە، لە ماڵەکانیان وەدەر دەکەوتن و بە سواری ئۆتۆمبێلەکانیان دەسووڕانەوە.\nساڵی ٢٠١٦ لە کوێت پلەی گەرما گەیشتە ٥٣.٦ و ڕیکۆردی گەرمترین ڕۆژی تۆمار کرد؛ هاوینی ئەمساڵیش تێکڕای سووڕی ١٠ ڕۆژەی گەرما بە هەمان ڕاددە خنکێنەر بوو. لەم دوایییەدا لە جەددە و دواتر لە مەککە لافاوی لەناکاو هەستا، لە کاتێکدا کە لە دەیەی ١٩٨٠وە تا ئێستا تێکڕای پلەی گەرما لە سەرانسەری عەرەبستان ٢٪ و بەرزترین پلەی گەرمایش ٢.٥٪ هەڵکشاوە. لە قەتەر کە زۆرترین سەرانەی بڵاوکردنەوەی گازە کاربۆنییەکانی بەر کەوتووە و گەورەترین بەرهەمهێنەری گازی شلە، تەنانەت لە کەشی کراوەیشدا بۆ پاڵاوتنی هەوا ئامێری هەواگۆڕکێ بەکار دێنن.\nلە تاران هەموو ساڵێک چوار هەزار کەس بەهۆی پیسیی هەواوە گیان دەسپێرن و، ئەوەیش لە کاتێکدایە کە لەم دوایییەدا هاووڵاتیانی خۆزستانی بە گرتنی ڕێگه‌کان و سووتاندنی تایەی ئۆتۆمبێل، ناڕەزایەتیی خۆیان لەو وشکەساڵییە دەربڕی کە بەهۆی خراپیی بەڕێوەبردن و گەمارۆ ئابوورییە دەرەکییەکان و گەرمای پشووبڕەوە پەیدا بووە. بەپێی مەزندەکان، لە ئەنجامی قەیرانی کەشوهەوادا تێچووی ساڵانەی ئیماراتی یەکگرتووی عەرەبی لە بواری تەندروستیدا شەش ملیار دۆلار زیاد بووە. ڕاددەی خوێ، یان سوێراییی ئاوی کەنداو کە بەرهۆی کاری هەردەم ڕوولەزێدەی وێستگەکانی شیرینکردنی ئاوە، لە سەدا ٢٠ زیادی کردووە و ئەمەیش خەسارەتی بە ژیانی گیانلەبەرە ئاوییەکان و جۆراوجۆریی ژینەکی (بایۆلۆژیکی)ی نێو ئاوی کەنداو گەیاندووە.\nهەڵبەت دۆخەکە زۆر لەوە خراپتری بەسەر دێت و پلەی گەرمی و شێ و ئاستی ئاو پتر هەڵدەکشێت. خێراییی گەرمبوونی ڕۆژهەڵاتی ناوەڕاست دوو هێندەی شوێنانی دیکەی دنیایە. ئەگەر پێشبینییە نیگەرانکەرەکان وەڕاست بگەڕێن، لەوانەیە ئیدی مەککە بۆ ئەوە نەشێت مرۆڤ تێیدا نیشتەجێ ببێت؛ ئەوەیش دەبێتە هۆی ئەوەی کە حەج ببێتە زیارەتێکی پڕمەترسی و تەنانەت کارەساتبار. زۆر بەشی بەرینی ڕۆژهەڵاتی ناوەڕاست وەکوو بیابانی ئافاری ئیتیۆپیا (Ethiopia)ی بەسەر دێت کە ناوچەیەکی بەرینە لە کەناری دەریای سوور و هیچ کاتێک بۆ مرۆڤ نەبووەتە نشینگەیەکی هەمیشەیی. لەوانەیە تا کۆتاییی ئەم سەدەیە شارە پڕزریقەوبریقەکانی کەناری کەنداو بەهۆی هەڵکشانی ئاستی ئاوەوە وەژێر ئاو بکەون. هێشتا ناکرێ بڵێین "ئێستا ئاخرزەمان"ە، بەڵام دەشێ قسە لە "ئاخرزەمانێکی نزیک" بکەین.\nزینە خەلیل حەج، دامەزرێنەری ڕێکخراوی "ئاشتیی سەوزی ڕۆژهەڵاتی ناوەڕاست" دەڵێت، ئەم ناوچەیە گوشارێکی دووبەرانبەری لەسەرە و "لە ئەنجامی گۆڕانی خواست لەسەر وزە، ئەو ناوچەیەی کە مانەوەی ئابوورییەکەی پشتی بە نەوت و کاربۆن و سووتەمەنییە فۆسیلییەکان (Fossil fuel) بەستووە، لەمەولا ناتوانێت پشت بەو سەرچاوانە ببەستێت. ئیتر بازاڕی نەوت نامێنێت. بەڵام بەهۆی گۆڕانی کەشوهەوای ڕۆژهەڵاتی ناوەڕاستەوە، دەبێت ئەم ناوچەیە بۆ مانەوەی خۆی بیر لە گۆڕانێکی دیکەیش بکاتەوە. کەشوهەوای تاقەتپڕووکێن خەریکە ژیانی ڕۆژانەی خەڵک دەگۆڕێت، بۆیە هیچ چارەیەک نییە بێجگە لە ڕەچاوکردنی سیاسەتی گونجاو لەگەڵ پاراستنی ژینگە."\nئیشتیای تێرنەخۆری ڕۆژاوا بۆ سووتەمەنییە فۆسیلییەکان، دەرفەتی ئەوەی بەم ناوچەیە داوە کە کۆمەڵێک شاری پشتبەستوو بە ئۆتۆمبێل و پڕ لە بینای بەرزی هەوربڕ و مۆڵ و بازاڕی پڕزریقەوبریقەی خاوه‌ن ئامێری هەواگۆڕکێی دڵخوازی تێدا دروست بکرێت. ئێستا کاتی ئەوەیە کە ئەم ناوچەیە ڕێیەک بۆ پارێز لە خۆوێرانکەرییەکەی بدۆزێتەوە؛ تۆماس فریدمەن گوتەنی، ئەمە ساتە پرۆمیتیوسئاساکەی ڕۆژهەڵاتی ناوەڕاستە.\nڕاستییه‌كه‌ی، هەر نەبێ لە دەیەیەک پێشترەوە گوتراوە کە ئەم ناوچەیە دەبێت دەست لە پشتبەستن بە نەوت هەڵگرێت. سەبارەت بە دیاریکردنی کاتێکی تەواو بۆ ئەوەی کە خواست لەسەر نەوت بگاتە ئەوپەڕی خۆی، بۆچوونی جیاواز هەیە و دیاریکردنی کات پەیوەندیی بە گریمانەی جۆراوجۆر لەبارەی یاساکان، تەکنه‌لۆژی و هەڵسوکەوتی بەکار‌هێنەرانەوە هەیە. بەڵام زۆر کەس دەڵێن خواست لەسەر نەوت لە دەوروبەری ٢٠٤٠ دەگاتە لووتکە و دوای ئەوە کەم دەبێتەوە.\nبەڵام بەپێی ڕاپۆرتێکی "ئەنجومەنی نێودەوڵەتیی وزە" ناسراو بە "سفری ساف تا ساڵی ٢٠٥٠" خواست لەسەر نەوت لە ٨٨ ملیۆن بەرمیلی ڕۆژانەوە لە ساڵی ٢٠٢٠دا بۆ ٧٢ ملیۆن بەرمیلی ڕۆژانە لە ساڵی ٢٠٣٠دا و، ٢٤ ملیۆن بەرمیلی ڕۆژانە لە ساڵی ٢٠٥٠دا کەم دەبێتەوە و ئەوەیش بە واتای دابەزینی ٧٥٪ی خواستە لە نێوان ساڵانی ٢٠٢٠ تا ٢٠٥٠دا. هەر بەپێی ئەم ڕاپۆرتە وڵاتانی کەنداو لە هەرسێ توخمە پێویستەکەی وزەی تازەوەبوو (renewables) سوود وەردەگرن: سەرمایە، تیشکی خۆر و ڕووبەرێکی بەرینی زەوییە چۆڵەکان. تا ئەم دوایییەیش پێنەدەچوو وڵاتانی خاون نەوت، لەوانە ئێران، هەست بە پێویستیی جێگرەوەی خێرای سووتەمەنییە فۆسیلییەکان بکەن.\nئەو کاتەی داوایان لە شازادە عەبدولعەزیز بن سەلمان کرد بۆچوونی خۆی دەربارەی ڕاپۆرتی ئەنجومەنی نێودەوڵەتیی وزە و بانگەوازەکەی بۆ ڕاگرتنی وەبەرهێنانی نوێ لە بواری نەوتدا دەرببڕێت، ڕاپۆرتەکەی بە "خەون و خەیاڵ" لە قەڵەم دا. ساڵی ٢٠١٩ش لە کۆبوونەوەیەکی گشتیدا لە "کۆنگرەی جیهانیی وزە" لە ئەبوزەبی گوتی: "ئەگەر گوێم بە پێشبینییەکانی ئەنجومەنی نێودەوڵەتیی وزە ببزوایە و پێیان نیگەران بووایەتم، لەوانە بوو پێویست بێت هەموو ڕۆژێک حەبی دژەخەمۆکی بخۆم."\nسەعد ئەلکەعبی، وەزیری وزەی قەتەر گوتی، ڕاگرتنی بەرهەمهێنانی نەوت و گاز زیان بە دابینکردنی وزە دەگەیەنێت و بەو "هیوا و گوڕوتینەی بۆ جێگرەوەی سووتەمەنییە فۆسیلییەکان هەیە" پێ کەنی. بەپێی مەزندەکانی ئۆپێک، خواست لەسەر نەوت تا ساڵی ٢٠٤٥ بەگشتی زیاد دەبێت و بەشی نەوت لە خواستی جیهانی بۆ وزە لە ٣٠٪وە دەگاتە ٢٨٪ و ئەم نەختۆکە دابەزینەیش هی ئەوە نییە پێی بڵێین شۆڕشی سەوز. بە لەبەرچاوگرتنی قەیرانی ئێستای دابینکردنی وزە و هەڵکشانی بەرچاوی نرخی نەوت و پێشبینیی زیادبوونی خواست لەسەر نەوت، ئەمساڵ پشتیوانی لە جێگرەوەی خێرای سووتەمەنییە فۆسیلییەکان دژوارترە لە پار. وڵاتانی کەنداو هەتا ئێستایش بەتوندی پشتیان بە هەناردەکردنی نەوت و گاز بەستووە – زیاتر لە ٧٠٪ی سەرلەبەری هەناردەی کوێت، قەتەر، عەرەبستانی سعوودی و عەممان نەوت و گازە و، زیاتر لە ٧٠٪ی سەرلەبەری داهاتی دەوڵەت لە کوێت، قەتەر، عەممان و بەحرێن لە داهاتەکانی نەوتەوە بەدەست دێت.\nشازادەی جێنشینی عەرەبستانی سعوودی، محەمەد بن سەلمان، لە دوورەدیمەنی ٢٠٣٠دا – کە ساڵی ٢٠١٦ بڵاو کرایەوە – بەڵێنی دا وڵاتەکەی بکات بە دەسەڵاتێکی پیشەسازی. بەڵام هه‌قیقه‌تی بابەتەکە شتێكی تره. ئاماری بانکی جیهانی ئەوە نیشان دەدات کە ٧٥٪ی بوودجەی عەرەبستانی سعوودی، لە هەناردەکردنی نەوت دابین دەکرێت.\nکۆمپانیای نەوتیی "ئارامکۆ"ی عەرەبستانی سعوودی کە گەورەترین جێپێی کاربۆنیی لە دنیادا هەیە، نەک هەر بە خێراییی کۆمپانیاكانی وەکوو بریتیش پترۆلیۆم (BP) و شێڵ سەرقاڵی ئەوە نییە ڕوو بکاتە وزەی تازەوەبوو (renewables)، بەڵکوو لەم داویییەدا ڕای گەیاند کە توانای خۆی لە بواری بەرهەمهێنانی نەوتی خاودا تا ساڵی ٢٠٢٧ لە ١٢ ملیۆن بەرمیلی ڕۆژانەوە دەگەیەنێتە ١٣ ملیۆن بەرمیل.\nبە ڕای زینە خەلیل حەج، چاری ئەم گرفتە پێویستی بە گۆڕانی دەروونناسییانە و وەلانانی بەکارهێنەری هەیە. "کەنداو هێشتا لە ئاستانەی وەها گۆڕانێکدا نییە. ئەگەر سەیری شێوازی ژیان لە قەتەر، ئیماراتی یەکگرتووی عەرەبی و عەرەبستانی سعوودی بکەین، دەبینین لەسەر بناغەی بەکارهێنانی بێپایان دانراوە. نیگەرانییەکەی من لەوەیە کە هێشتا نە مەیلمان لەم کارە هەیە و نە پێوەین سیاسەتی بۆ دابڕێژین." ئێستا لە باری سەرانەی بڵاوکردنەوەی گازە کاربۆنییەکانەوە ئێران لە پلەی حەوتەم، ئیماراتی یەکگرتووی عەرەبی لە پلەی دووەم و عەرەبستانی سعوودی لە پلەی سێزدەیەمدایە.\nهەڵبەت ڕێبەرانی وڵاتانی کەنداو لە کۆڕ و کۆبوونەوەی وەکوو "کۆڕبەندی گۆڕانی کەشوهەوا لە گڵاسکۆ" لە وەڵامی ڕەخنەکاندا دەڵێن، ئەم ناوچەیە بەگشتی، نە ئێستا و نە لە ڕابردوویشدا لە ڕیزی گەورەترین سەرچاوەکانی بڵاوکردنەوەی گازە کاربۆنییەکاندا نەبووە. کەنداو تەنیا ٤.٧٪ی سەرلەبەری ئەو گازە کاربۆنییانە بەرهەم دێنێت کە لە دنیادا بڵاو دەبنەوە؛ کە ژمارەیەکی زۆر بچووکە بەراورد بەو پیسییەی کە وڵاتانی ئەوروپا و ئەمریکا و چین لە کەشوهەوادا بڵاوی دەکەنەوە. ئەو گازە کاربۆنییانەی لە نەوتی هەناردەکراوی وڵاتانی ڕۆژهەڵاتی ناوەڕاست بڵاو دەبێتەوە، نەک بە ناوی بەرهەمهێنەرانەوە، بەڵکوو بە ناوی بەکارهێنەرانەوە تۆمار دەکرێت.\nسەرباری ئەوانەیش، پێدەچێت ڕێبەرانی ئەم ناوچەیە بەرە بەرە نەک هەر وەڵامی گوشارەکانی ڕۆژاوا دەدەنەوە، بەڵکوو ملکەچی گوشاری هاووڵاتیانی خۆیشیان دەبن. ئەوان لەوە گەیشتوون کە سەرەنجام دەبێت لە سەرچاوەی سەرەکیی داهاتەکەیان - نەوت- چاوپۆشی بکەن. فرانک وۆتێرس، بەڕێوەبەری تۆڕی وزەی پاکی یەکێتیی ئەوروپا-ئەنجومەنی هاوکاریی کەنداو، دەڵێت، هەرچەند تەنانەت ساڵێک لەمەوبەر پەرجۆ دەربارەی وزەی تازەوەبوو (renewables) بێسوود بوو ("وەکوو ئەوە بوو کە بچییە لای قەساب و پێی بڵێی دەتەوێت ببیت بە گیاخۆر")، بەڵام ئێستا ڕوانگەکان لە باری گۆڕاندان.\nئیماراتی یەکگرتووی عەرەبی یەکەمین وڵاتی ئەم ناوچەیە بوو کە پەیماننامەی پاریسی پەسند کرد و ئێستا داهاتە دەوڵەتییەکانی لە وڵاتانی دیکەی ناوچەکە کەمتر پشت بە نەوت دەبەستێت. هەفتەی ڕابردوو ئەو وڵاتە ڕای گەیاند کە، پێوەیە تا ساڵی ٢٠٥٠ ڕاددەی سافی بڵاوکردنەوەی گازە کاربۆنییەکانی خۆی بگەیەنێتە سفر: ئەم وڵاتە بەتەمایە بۆ گەیشتن بەو ئامانجە، ١٦٣ ملیار دۆلار وەبەرهێنان بکات و "مریەم ئەلمهیری"ی وەکوو وەزیری نوێی ژینگە و گۆڕانی کەشوهەوا داناوە. ئەم هەواڵە پاش ئەوەی ٨٠ ڕۆژ هاوبیری و ڕاوێژی لەسەر کرا لە هەموو وەزارەتخانەکاندا ڕاگەیەندرا؛ ئەو هاوبیری و ڕاوێژەی لە مانگی جوونەوە دەستی پێ کردبوو. ئیماراتی یەکگرتووی عەرەبی، یەکەمین وڵاتی خاوەن نەوتە کە بەڵێنی داوە ڕاددەی بڵاوکردنەوەی گازی کاربۆنی لە بەکارهێنانی ناوخۆییدا بگەیەنێتە سفر.\nئەم بەرنامەیە هێشتا لە قۆناغی سەرەتاییدایە و هەندێک لە بەشەکانیشی ناڕوون و نادیارن، بەڵام ڕێڕەوکەی ڕوونە. ئەم وڵاتە بەڵێنی داوە تا ساڵی ٢٠٥٠ لە سەدا ٥٠ی کارەبای خۆی لە وزەگەلی تازەوەبوو (renewables) و ناوکی دابین بکات. کۆمپانیای نیشتمانیی نەوتی ئەبوزەبی گوتوویەتی، سەداسەدی وزەی کارەبای خۆی لە وزەی خۆری و ناوکی دابین دەکات. چاوەڕوان دەکرێت پارکی خۆریی محەمەد بن ڕاشد ئال مەکتووم – بە تواناییی بەرهەمهێنانی بە لانی زۆرەوە ٥٠٠٠ مێگاوات – ببێت بە گەورەترین و هەرزانترین پارکی خۆریی دنیا. تێچووی بەرهەمهێنانی وزەی خۆری لە ڕۆژهەڵاتی ناوەڕاستدا زۆر زۆر کەمە.\nڕکەبەرایەتییەکی توند لە نێوان وڵاتانی کەنداودا هەیە، هەر بۆیە دەبینین زۆر هەواڵ لەو بارەیەوە بڵاو دەبێتەوە. قەتەر وەزارەتخانەیەکی بۆ گۆڕانی کەشوهەوا داناوە؛ بەحرێن ڕای گەیاندووە کە دەیەوێت تا ساڵی ٢٠٥٠ ڕاددەی سافی بڵاوکردنەوەی گازە کاربۆنییەکانی خۆی بگەیەنێتە سفر؛ کوێتیش ڕای گەیاندووە کە بەرنامەیەکی نوێی بۆ ڕاددەی بڵاوکردنەوەی گازە کاربۆنییەکان هەیە.\nعەرەبستانی سعوودی کە پێی خۆش نییە لە ئیماراتی یەکگرتووی عەرەبی دوا بكه‌وێ، گوتوویەتی تا ساڵی ٢٠٣٠ بەشی وزەگەلی تازەوەبوو (renewables) بۆ بەرهەمهێنانی کارەبا لە ژمارەی بچووکی ٣/٠ لە سەداـوە دەگەیەنێتە لە سەدا ٥٠ و لە دەیەکانی داهاتوودا ١٠ ملیار درەخت دەچێنێت. لە پشووەکانی کۆتاییی هەفتەی ڕابردوودا ئەم وڵاتە – گەورەترین بەرهەمهێنەری نەوت لە دنیادا – لە ڕیاز میوانداریی "کۆڕبەندی داهێنانی سەوزی ڕۆژهەڵاتی ناوەڕاست" کرد و لەو کۆڕبەندەدا جۆن کێری و شازادە چارڵز، شازادەی جێنشینی بریتانیا، بۆ پشتیوانی لە کۆڕبەندەکە وتاریان پێشکێش کرد. عەرەبستانی سعوودی بەڵێنی داوە تا ساڵی ٢٠٦٠ ڕاددەی سافی بڵاوکردنەوەی گازە کاربۆنییەکان لە سنووری خۆیدا بگەیەنێتە سفر – هەڵبەت شازادەی جێنشینی بریتانیا داوای کرد ئەو ئامانجە تا ساڵی ٢٠٥٠ وەڕاست بگەڕێت. عەرەبستان گوتوویشیەتی کە تا ساڵی ٢٠٣٠ لە ڕاددەی بڵاوکردنەوەی گازە کاربۆنییەکان ٢٧٨ ملیۆن تۆن – پتر لە دوو هێندەی ئامانجی پێشوو – کەم دەکاتەوە.\nبەرپرسانی باڵای عەرەبستانی سعوودی ئاماژە بە ڕۆڵی گرنگی خۆیان لە بەڕێوەبردنی کۆڕبەند و وەڕێخستنی سایت و دابینکردنی دوورەدیمەنەکان دەکەن، بەڵام متمانەی ڕاستەقینە ئەو کاتە بەدەست دەکەوێت کە ئەو قسانە لە بانگەشەوە ببن بە کردەوە. بەشی زۆری چاودێرانی ڕۆژاوایی لە پابەندیی عەرەبستانی سعوودی بە بەڵێنەکانییەوە دڵنیا نین. بەپێی ڕێساکانی ژمێریاریی ڕێکخراوی نەتەوە یەکگرتووەکان، ئەو گازە کاربۆنییانەی لە هەناردەکردنی سووتەمەنییە فۆسیلییەکانی عەرەبستانی سعوودییەوە بەرهەم دێن، لە دەفتەری ژمێریاریی ئەو وڵاتەدا تۆمار ناکرێت و ڕاستده‌رچوونی بەڵێنەکانی عەرەبستان سەبارەت بە کەمکردنەوەی گازە کاربۆنییەکان لە ناوخۆی ئەو وڵاتەدا، گرێ دراوە بە سەلماندنی کاراییی تەکنه‌لۆژیی ڕاکێشانی کاربۆن و هایدرۆژنی ئاوی. ڕێکخراوی "ئاشتیی سەوزی ڕۆژهەڵاتی ناوەڕاست" پێی وایە کۆڕبەندەکەی ڕیاز جۆرە فریوکارییەک بووە بۆ بەدەستهێنانی ڕەزامه‌ندیی ئەمریکا، چونکە بەشێک لە بەرنامەکانی عەرەبستانی سعوودی زیادکردنی بەرهەمهێنانی نەوتە. خەڵکی دیکەیش لەو بارەیەوە دەڵێن، لانی کەم سعوودییەکان هەستیان بەوە کردووە کە لە جیاتی هەوڵدان بۆ پێشگرتن لە باسی گۆڕانی کەشوهەوا، بێنە ناو باسەکەوە.\nزۆری پێچووە تاکوو ڕژێمە پاشایەتییەکانی کەنداو ئەوە بپەژرێنن کە سەرەنجام دەبێت دەست لە نەوت هەڵگرن؛ یەکێک لە هۆکارەکانی ئەم دواکەوتنە ئەوەیە کە بە یارمەتیی ئەو سامانەی لە نەوتەوە دەستیان دەکەوێت خەڵکەکەیان بەئارامی حه‌واندووەتەوە. ئەوان بە وەرنەگرتنی پیتاک و خەرجکردنی سۆبسید بۆ ئاو، بەنزین و وزە، هاووڵاتیانی خۆیان وەتەماح خستووە. دۆخەکە لە لوبنان و عێراق و تاکوو ڕاددەیەک ئێرانیش جیاوازە. بەڵام ئەو دۆخە لە باری گۆڕاندایە و کۆمەڵێک ڕێکخراوی بچووک کە لەلایەن خەڵکەوە دامەزراون و بەرگری لە ژینگە دەکەن، وەکوو ڕێکخراوی "کەسک" و ڕێکخراوی "سروشتی عێراق" و ڕێکخراوی "ئاشتیی سەوزی ڕۆژهەڵاتی ناوەڕاست" خەریکە سەر هەڵدەدەن.\nبە باوەڕی تامار زاندبێرگ، وەزیری ژینگەی ئیسڕائیل کە گیاخۆر و چەپە، ئەم بابەتە دەتوانێت پەیوەندیی وڵاتانی ڕۆژهەڵاتی ناوەڕاست ڕێک بخاتەوە. زاندبێرگ کە سەرقاڵی ئەوەیە دەوڵەتی ئیسڕائیل ڕازی بکات بەوەی کە ڕاددەی سافی بڵاوکردنەوەی گازە کاربۆنییەکان بگەیەنێتە سفر، دەڵێت وڵاتانی ئەم ناوچەیە هەمیشە هەر باسی ڕابردوویان کردووە، بەڵام ئێستا بەهۆی گۆڕانی کەشوهەواوە دەبێ باسی داهاتووی هاوبەش بکەن؛ "ئێمە کۆمەڵیک گرفتی هاوبەشمان هەیە و هەموو سەرقاڵی بەرەنگاربوونەوەی گەرما و بێئاوی و تێکچوونی ژینگەین؛ دەبێت لە ڕێچارەکاندا هاوبەش و بەشدار بین."\n« ده‌نگده‌رانی عێراق هاوپه‌یمانانی ئێرانیان ڕه‌ت كرده‌وه، به‌ڵام ئێران هێشتا ده‌توانێت شه‌ڕ بۆ نفووزی خۆی له عێراقدا بكات ڕەهەند و لێکەوتەکانی ناڕەزایەتییەکانی کازاخستان »


چۆن قاعیدە لە ( نوسینگەی خەبات) لە بڕۆکلینی ئەمەریکا لە دایك بوو؟! … نوسینی: هودا سالح وەرگێرانی: هەورامان عەلی – Dengekan\nbyHawraman Ali\tOctober 17, 2016\tGeneral\nلە سەرەتایی ساڵی ١٩٨٤ دا نوسینگەی سەرەکی خەبات چەندین بەشی لە شارەکانی ئەمەریکا کردەوە کە ژمارەیان گەشتە ٣٠ نوسینگە. یەکەمین نوسینگەیان لە شاری توکسۆن لە ئەریزۆنا بوو. لە ساڵی ١٩٨٦ ” خالید ئەبو دەهەب” یەکێك لە ئەندامانی قاعیدە و پیاوی دەستە ڕاستی سیخوری دولایەنە ” محەمەد عەلی” بەشی سەرەکی ( نوسینگەی خەبات)ی لە بڕۆکلین کردەوە ، کە دواتر بووبە گرنگترین بەشەکانی ئەم کۆمەڵەیە لە ئەمەریکادا.\nلە دیسەمبەری ساڵی ١٩٨٧ هەریەکە لە مستەفا شلبی ، فواز دامرا و عەلی الشناوی بە فەرمی نوسیسنگەیەکیان بەناوی ( ناوەندی خەبات بۆ کۆچکردوان ) کردەوە. بنکەی سەرەتایی لە مزگەوتی فاروقدا بوو کە پێشنوێژەکەی ” فواز دامرا ” بوو ، دواتر لە پەنا مزگەوتەکەدا بارەگایان کردەوە. مستەفا شلبی کە هاوڵاتیەکی ئەمەریکی بە ڕەگەز میسری بوو ، بویە لێپرسراوی ئەو نوسینگەیە لەگەڵ دوو جێگر: محەمەد ئەبو حلیمە کە ساڵی ١٩٩٣ بە تێوەگلان لە پلانی تەقاندنەوەی ناوەندی بازرگانی جیهانی تۆمەتبارکرا . لەگەڵ سەید نەسیر کە لە ساڵی ١٩٩٠دا هەستا بە ترۆرکردنی یەکێك لە کەسایەتیە جولەکەکان لە شاری نیۆیۆرك.\nهاندان و ڕێکخستنی جەنگاوەران بۆ جەنگی ئەفگانستان\nبەپێێ یەك لە نامەکانی ڕێکخستنی قاعیدە ” بەتار ٢” کە تۆڕی ( السحاب ) بلاویکردوەتەوە هاتووە:\nبەپێی راپۆرتێ سیخورێکی نوسینگەی لیکۆلینەوەی فیدرالی و یەکێك لە ئەندامانی بالوێزخانەی ئەمریکا لە کابوڵ” ماك ولیامز” ئەمەریکا لە هاندان و رێکخستن و ناردنی جەنگاوەرە عەرەبەکان بۆ جەنگی ئەفگانستان لە ڕێگەی چەندین تۆڕی هەواڵگری لە ناوخۆی ئەفگانستاندا ، تێوە گلاوە. ئەرکی ڕێکخستنی ئەم کارانە لە ئەستۆی فەلەستینی عەبدوڵا عەزام بوو . بۆ ئەم مەبەستە ناوبراو سەرپەرشتی نوسینگەی خزمەتگوزاری دەکرد کە ئامانجی کۆکردنەوەی جەنگاوەرەکان و کۆمەكکردنیان و گرتنە ئەستۆی خەرجی هاتوچۆیان بوو. لای ئەمریکیەکان ئەم نوسیگەیە بە نوسیگەی ” ماك” ناسرا بوو. ماك ولیامز جەختی لەسەر ئەوە کردەوە کە عەبدولا عەزام چەندین جار سەردانی فەرمی بۆ ولایەتە یەکگرتوەکان کردووە بە مەبەستی کۆکردنەوە و رێکخستنی موجاهیدەکان لە ژێر دروشمی ( جیهاد لە دژی سۆڤیەتیەکان) . هاوکات هاوکاری نێوان عەزام و ئەمەریکا لە ڕێگەی( نوسیگەی خزمەتگوزار) لەژێر چاودێر و نەخشەی دەزگای هەواڵگری ئەمریکا ( سی.ئای.ئەی) دا بوو.\nکردنەوەی ” نوسینگەی خزمەتگوزاری” لە نیۆیۆرك\nژمارە بانقیەکمان لە بانقی ” ئاندباندس” دا کردوەتەوە و هەروەها براما مستەفا شلبی لێپرسراوی نوسینگەیە ، بەیارمەتی خودای گەورە لە واشنتۆنیش نوسینگەیەك دەکەینەوە. لە ئیسلام ئابادیش ژمارە بانقیەکمان لە بانقی ” ئاوف ئەمەریکا” کە پێمان وایە باشترین بانقە ، کردوەتەوە. چونکە هەندێك لە بانقەکان یاری بە سەرمایەکان دەکەن گەر چاودێری نەکرێن. هەرکەسێك چەکێك بنێرێت ، دەبێت ژمارەحسابیەکە و ناوەکەمی لەسەربێت و لە گۆڤاری جیهاد لە پیشاوەر تۆماربکرێت.\nعەبدوڵا عەزام لە سیاتێڵ\nدەزگای هەواڵگری ئەمەریکا (سی .ئای .ئەی ) لە کۆمەك و هاوکاری (عەرەبە ئەفگانیەکان) گلابوو. هەروەك لە یادەوەریەکانی عەبدولا ئنس ( لەدایكبونی عەرەبە ئەفگانیەکان جیرۆکی عەبدولا ئنس لە نێوان مسعود و عبدلا عەزام دا) دا هاتووە.\nعەبدولا عەزام ڕۆڵی پر بایەخی ( نوسینگەی خزمەتگوزاری ) لە کۆکردنەوە و رێکخستن و ناردنی عەرەبەکان بۆ جیهادی ئەفگانی بۆ باسکردم . نوسینگەی خزمەتگوزاریەکان لەلایەن کۆمەلێك کەسایەتیەوە دامەزرا کە لەنێویاندا ئوسامە بن لادن هەبوو. ئامانجی ئەم نوسینگەیە جگە لە کۆمەك و هاوکاری موجاهیدەکان ، رێکخستنی عەرەبەکان بوو تا لە گێژاوی ئەفگانستاندا ون نەبن و سەربە خۆیی خۆیان بپارێزن و لەگەڵ لایەنێك دژی لایەنێکی تر بەکار نەهێنرێن. ئەمە ئاماژەیەك بوو بۆ ناکۆکیە نێوخۆیەکانی ئەفگانستانیەکان وبەرگرتن بە کاریگەری دانانی ئەو ناکۆکیانە لەسەر عەرەبەکان .\nبە بۆچونی عەبدولا ئنس بیرۆکەی دامەزراندنی ( نوسینگەی خزمەتگوزاریەکان ) لە کۆتایی ساڵی ١٩٨٤ و سەرەتایی ساڵی ١٩٨٥دا سەری هەڵدا ،کە لە سێ بواردا کاربکریت ” کۆمەك و هاوکاری ، چاکسازی و بانگخوازی” ئەوە بوو سەرتا بە کردنەوەی پەیمانگا و قوتابخانە ئاینیەکان لە نێو ئەفگانستاندا ، پاشان کردنەوەی پەیمانگا و قوتابخانە ئاینیەکان بۆ ئەفگانیە ئاوارە و هەلهاتوەکانی جەنگ کە ژمارەیان زیاتر لە ٣ ملیۆن ئاوارە بوو. هەروەها زاواکەی عەبدوڵا عەزام لە بیرەوەریەکانیدا دەنوسێت :\nجێگە سەرنجە بارەگای عەبدولا ئنس زاوای عەبدوڵا عەزام لە لەندەن گیرسایەوە دوای جێهێشتنی پیشاوەری پاکستان. دوای ئەوەی مافی پەنابەری سیاسی پێبەخشرا لە کۆتایی نەوەدەکاندا بویە خوێندکار لە زانکۆی “ویست ماینستر” لە لەندەن.\nروداوەکانی ساڵانی جیهاد، گەشتی عەرەبە ئەفگانیەکان\nلە گەواهی دانێکی تردا سەبارەت بە کۆکردنەوەی پارە و رێکخستنی موجاهیدەکان لە ئەمەریکادا ، لە کتێبی ” روداوەکانی ساڵانی جیهاد، گەشتی عەرەبە ئەفگانیەکان” لە نوسینی ڕاگەیاندنکاری مسری محەمەد سەلاح دا هاتووە :\nکۆکردنەوەی کۆمەك و پارەی زەکات\nهاوکاری و یارمەتیەکانم بۆ ڕێکخستنی قاعدە لە گواستنەوەی پەیامەکان واوەتر چوو، کۆکردنەوەی کۆمەك و زەکات و ناردنی بۆ ئەو شوێن و کەسانەی سەرکردەکان بۆیان دیاری دەکردم، زیادیکرد . لەو ماوەیەدا بڕی ١٠ هەزار دۆلارم ناردووە بۆ یەمەن ، پاکستان ،مسر ، ئەردەن و سودان . هەروەها ئەو پاسپۆرت و بەڵگەنامە فەرمیانەی ڕێکخراو لە پاکستان ، یەمەن و سودانەوە بە پۆستی خێرا بۆیان دەناردم ، دەمنارد بۆ ئەو کەسانەی دەبوو پێیان بگات.\nلە کۆتایی ساڵی ١٩٩٤دا ئەیمەن زەواهیری بە مەبەستی کۆکردنەوەی کۆمەکی مالی هات بۆ ئەمەریکا لە ناوچەی سانتاکلارا نیشتەجێ بوو کە لە ولایەتێکی ترەوە هاتبوو. ئەوە یەکەم جارمان بوو لە نزیکەوە چاومان بەیەکتری بکەوێت. پێشتر لە ڕێگەی تەلەفونەوە پەیوەندیمان هەبوو، پێش گەیشتنی داوای لێکردم نرخی ئەو تەلەفۆنانەی بۆ بزانم کە ڕاستەوخۆ پەیوەندیان بە مانگە دەسکردەکانەوە هەیە. لەو ماوەیەدا کەلە سانتا کلارا بوو توانی ٢٥٠٠ دۆلار لە نوێژکەرانی مزگەوت کۆکاتەوە ، هەروەها لە ئەبوو سعود تورە بوو ، چونکە زەواهیری پارەیەکی زۆرتری لە ولایەتەکانی تردا کۆکردبویەوە.\nشایەنی ئاماژە پێکردنە لە ڕاپۆرتە ئەمریکیەکاندا ئاماژە بۆ ئەوە کراوە کە ئەبو سعود لەلایەن دەزگای هەواڵگری ئەمەریکاوە نێردراوەتە نێو بونیادگەراکان ، ئەو پێشتر خۆی داوای کردبوو ئامادەیە هاوکاری (سی .ئای. ئەی) بکات . زانیاریەکان ئاماژە بەوە دەکەن کە ئەبو سعود دوای ئەوەی وازلە سوپای مسر دێنێت لە ڕیزەکانی سوپای ئەمەریکادا کاردەکات و بەشداری مەشق و ڕاهێنان بەو میسریە ئیسلامیانە دەکات کە دانیشتوی ئەمەریکان و دواتر بەوە تۆمەتبارکران کە دەستیان لە تەقینەوەکەی ١٩٩٣ی ناوەندی بازرگای جیهانی لە نیۆیۆرك دا هەبووە و دەستگیر کران . هاوکات ئەو مافی کارکردنی لە نێو سوپای ئەمەریکادا پێ درابوو ، سەفەری ئەفگانستانی کردو بەشداری مەشقپێکردنی عەرەبە ئەفگانەکانیشی کرد.\nدامەزراندنی ماڵی پشتیوانان ” بیت ئەنسار”\nبە گەڕانەوە بۆ چیرۆکی دامەزراندنی ” نوسینگەی خزمەتگوزاری کۆچبەران ” و” نوسینگەی خەبات ” لە برۆکلین لە شەقامی ئەتلەسی ، کە لێرەوە پێشەنگی نەخشەدارێژەر و ڕاهێنەرەکانی ڕێکخراوی قاعیدە سەریان دەرهێنا، لە ساڵی ١٩٨٤دا هاوکات ئوسامە بن لادن لە پیشاوەری پاکستان ” ماڵی پشتیوانانی” دامەزران کە وێزگەی بەیەکگەشتنی هەموو ئەو کەسانەبوو لە چوارگۆشەی جیهانەوە دەهاتن تا بە جیهادی ئەفگانەوە پەیوەستبن. لەوێ رێنوێنی و مەشقی پێویستیان پێ دەکرا. بەڵام لە سەرەتاوە هیچ لیژنەیەکی سەربازی تایبەت بە خۆی نەبوو، هەروەها هیچ ژێرخانێکی سەربازی و سەربازگە و کەلوپەلی سەربازی پێویستی نەبوو، بۆیە زۆربەی کات جەنگاوەرەکانی دەنارد بۆ لای یەکێك لەو کۆڕوکۆمەڵە سەربازیانەی لە ئەفگانستان لە شەردا بوون. ئەم هەلومەرجە بەردەوامبوو تا دروسبونی هاوکاری تۆکمەی نێوان نوسینگەکەی عەبدوڵا عەزام و ماڵی پشتیوانانی ئوسامە بن لادن.\nبەپێی ڕێکەوتنی هاوکاریەکە ، نوسینگەکەی عەبدوڵا عەزام ئەرکی ڕاگەیاندن و پروپاگەندە و کۆکردنەوەی کۆمەک و خەرجی پێوستی کەوتە سەرشان و ئەوەی بن لادنیش لایەنی سەربازی ، ئامادەکردن و پێشوازکردن لە جیهادیەکان ، مەشق و ڕاهێنای پێویست و ئامادەکردنیان بۆ مەیدانەکانی جەنگ . ئەوان یەکگرتنەوەی ئەو دوو ڕێکخراوەیان لەو کاتەدا ، بە بەرژەوەندی خۆیان نەدەزانی .\nئاژانسەکە پارێزگاری لەمەودای لەنێوان خۆی و موجاهیدە عەرەبەکان کردووە …\nهەروەها ئاماژە بەوە دەکات کە :\nبەدواداچونمان کردووە بۆ شێوازی فراوانکردنی بەشداری کردنیان لەشێوەی لیوایەکی نێودەوڵەتی، بەڵام ئەمە ڕووی نەدا چونکە جیهادییەکان بەشێوەیەکی بەربڵاو لەتەواوی جیهانی عەرەبییەوە ڕویان کردە ئەفغانستان.\nPrevious ئەردۆگان لە پشتی پەردەکەوە چی لەهەگبەدایە !؟…. عەبدوڵا ساڵح\nNext ستانداری جیهانی شیعرو زیکری قه‌وزه‌کان … بابی ئاکرێ


بەشى دوەم ـ ڕیگا چارە کامەیە؟؟\nوەکو پێشتر باسم کرد ئێستا مەترسى سڕینەوەى ئەو ناوچە کوردوستانیەى سوریا لە خەریتەى ئەو وڵاتەدا هەیە. چونکە حکومەتى تورکیا بە ملیۆن ئاوارەکانى سوریاى ئامادەکردوە و ئەیەوێ لەو ناوچەیەدا نیشەجێیان بکات!!\nئەوانە دژى کورد و حکومەتى سوریان / شن!! و بۆ ئەوە ئەگەڕێنرێنەوە کە حکومەتى (بەشار الأسد) بڕوخێنن. ئەو حکومەتە (شرعیه) دروست بکەن کە ئەمریکا و تورکیا ئەیانەوی.\nلەلایەکى ترەوە بزوتنەوەى ـ داعش ـ زیندو ئەکەنەوە کە زۆر داخ لە دڵن بەرانبەر بە کورد (هێزە دیموکراسیەکەى کورد) .. بە واتایەکى تر کوردى سوریا لە شەڕێکى دو لایەنەدا ئەبێ و پشتیوان و یارمەتى دەرى نیە!! بە کورتى ئەم شەڕە بە تایبەتى بەرانبەر بە تورکیاى ئەندامى ناتۆ بە کوردى تەنیا باڵ ناکرێ.\nئێستا هەندێک هەوڵى ئەوە ئەدەن کە هێرشەکەى تورکیا لەم ئاستەدا ڕابگرن. بەڵام تورکیا و ئەمریکا و (ناتۆ) نەخشەى داگیرکردنى ناوچەکەیان کردوە بە ئامانج کە ١٢٠ کم درێژەو ٣٠ کم پانتاییەتى و ئەشڵێن ڕوبەرەکەى ٤٢٠ کیلۆمەترە چوارگۆشەیە ئەو هێرشە ڕاناگیرێ تا ئەو ناوچانە کۆنترۆڵ نەکرێ بە تەواوى!!\nلێرەدا دەرئەکەوێ کە ئامانجەکە نەمانى کوردە لەو ناوچەیەدا نەک تەنها داگیرکردنى خاک!\nهەندێک بە تەماى فەرەنسا / ن کە هەڵوێستى لە دەوڵەتە ئەوروپیەکانى تر باشترە. بەڵام هەوڵەکانى تا ئێستا سەرى نەگرتوە چونکە دەولەتە ئەوروپیەکان هاوکاریان نەکردوە و ئەویش ئامادە نیە شەڕى تورکیا ڕابگەیەنێت.\nهەندێکى تر بەتەمای ڕوسیا / ن کە هاوپەیمانى سوریایەو تا ڕادەیەک دۆستى کوردە. بەڵام ئەویش ئامادەنیە لەگەڵ تورکیا دا شەڕ بکات. چونکە هەمو ئەوروپا پەلامارى ئەدەن لەلایەکى ترەوە ئامۆژگارى کوردەکانى کرد کە بچنە پاڵ حکومەتى سوریا و پێکەوە سەربەخۆی وڵاتەکەیان بپارێزن و مەسەلە نەتەوایەتیەکە بخەنە پاش ئەوە. بەڵام بە قسەیان نەکرد!! ئەگەر سەرکردەکانى کورد بە قسەیان بکردایە ڕوسیا ئەو کاتە پشتیوانیان ئەبو. بۆ پاشەڕۆژ ئەو کارەساتەیان بەسەر نەئەهات! بێگومان ئێستا حکومەتى سوریا ئۆباڵى ئەم هێرشەى تورکیا و داگیرکردنى بەشێکى ترى وڵاتەکەى ئەخاتە ئەستۆى ئەمان!! چونکە دواى (فیک وفاکى) ئەمریکا کەوتن!!\nبە ڕەئى من ئەمە ڕێگە چارەیەکى دروست بو ئەگەر (( سەرکردایەتى کورد)) پەیڕەوى بکردایە. ئێستایش نەچوە بچێت. ئەتوانن لەگەڵ حکومەتى سوریا پێک بێن و مەسەلەکە بکەن بە کێشەى نیشتمان کە وڵاتى سوریایە. ئەو کاتە شەڕەکە ئەبێ بە شەڕى سوریاو تورکیا و شێوەیەکى تر وەرئەگرێ کۆمەڵگەى نێو دەوڵەتى ڕائەچڵکێنێ. چونکە ئەتەنێتەوە ئەگەر ڕاى نەگرن...\nڕوسیا دروشم داوایەکى ترى هێناوەتەکایەوە ئەلێ ـ با هەمو هێزە دەرەکیەکان بە ڕوسیا/ شەوە لە سوریا بچنە دەرەوە ئەمە (ئێران و ئەمریکا و تورکیا / ش ئەگرێتەوە) بەڵام کارێکى ئاسان نیە و درێژە ئەکێشێ. هەرچەندە ئەگەر پەسەند بکرێ. لەوانەیە شەرەکە ڕابگیرێت وەک هەنگاوێکى پێشەکى. بەڵام چارەسەرى ڕاست و بەجێ لە دەستى گەلى کورد / دایە لە سوریا و هەمو بەشەکانى ترى کوردوستان دا واتە بەرەبەرەکانیەکى یەکگرتوانەى هەمەجۆر (سەربازى, سیاسی, ئابورى لەگەڵ بزواندنى ڕاى گشتى جیهان لەسەر هەردو ئاستى ڕەسمى و شەعبى .. ) بە واتایەکى تر ـ\n١ـ ئاشت بونەوە ـ رێکەوتن لەگەڵ حکومەتى سوریا\n٢ـ دەست کردن بە شەڕى پارتیزانى ـ ئەنصارى ـ دژى دەسەڵاتى تورک لە سوریا دا یان لە هەر ناوچەیەک کە تورکیا داگیرى کردوە بگرە لەناو تورکیا دا و لە هەر شوێنێک بەرژەوەندى تورکیاى لێ هەبێ.\nگەلانى یەکێتى سۆڤیەتى جاران بەشەڕى پارتیزانى زەبرێکى کوشندەیان گەیاند بە سوپاکەى ئەڵمانیا.\nبزوتنەوەى داعش هەرچەندە زۆر چارەڕەش و بێزراوە. بەڵام ئەمە دو ساڵە لە عێراق دا شەڕى پارتیزانى ئەکات!! پەکەکە دەیان ساڵە ئەمە پیشەیەتى ... هتد!!\nپێویستە هەمو کورد پشتیوانى ئەم جۆرە تێکۆشانە شۆرشگێریە بکات...\nوا دەرئەکەوێ بەکارهێنانى هێزێکى یەکگرتوى کارا تەنها رێگایە بۆ چارەسەرى کێشەى کورد بە تێکڕایی.\nبەشى سێیەمى ماوە تکای چاوەڕوان بن


لە 2021دا لە شیكاگۆ زۆرترین تاوانی كوشتن ئەنجام دراوە\n:: PM:01:29:02/01/2022 \nلەگەڵ كۆتاهاتنی ساڵی 2021، شیكاگۆ كە شارێكی گەورەی ئەمەریكایە، شكاندنی ژمارەی پێوانەیی لە كوشتن و تەقەكردن لەو شارەدا تۆمار كراوە كە لە 25ی ساڵی پێشتریش ئەوە رووی نەداوە. ژمارەی كوشتن لەو شارە گەیشتووەتە 797 كوژراو.\nپێگەی "عەرەبیە" ئەمڕۆ یەكشەم دووی كانوونی دووەم بڵاوی كردووەتەوە، بەپێی ئامارێكی پۆلیس لە شیكاگۆ كە لە راپۆرتێكدا بڵاوی كردووەتەوە، لە 25 ساڵی پێشترەوە، ئاست و رێژەی كوشتن لەو شارە، نەگەیشتووەتە رێژەكەی ئێستە كە لە تەواوی 2021دا 797 كەس لەو شارە كوژراون.\nبەپێی ئامارەكەی پۆلیس، ساڵی 2020 بەراورد بە 2021، ژمارەكە 25 حاڵەت كەمتر بووە، لە 2019یشدا بەراورد بە 2021، 299 حاڵەت كەمتر بووە.\nئامارەكە لەبارەی تەقەكردنیشەوە ئاماژەی بەوەش كردووە، تەنیا لە شیكاگۆ سێ هەزار و 561 حاڵەتی تەقەكردن هەبووە، ئەوەیش بەراورد بە 2020 300 حاڵەت كەمتر بووە. لە 2019یشدا حاڵەتی تەقەكردن لەو شارە هەزار و 415 رووداو بووە.\nشیكاگۆ ئەو شارەیە كە لە ئەمەریكادا زۆرترین رووداوی تەقەكردن و كوشتنی تێدا روو دەدات، بەدوایدا شارەكانی نیویۆرك و لۆس ئەنجیلۆس دێن، بەراورد بە شیكاگۆ، حاڵەتی كوشتن لەو دوو شارەی بەدوایدا دێن، 300 حاڵەتی كوشتن كەمتر بووە. ئەوانەیش بەپێی ئاماری پۆلیس لەناو پارێزگا و ویلایەتەكان.


بزانە کاردانەوەی پەرستارەکە چییە\nبڵاوبوونەوەی ڤیدیۆی پەرستارێک کە لەلایەن پزیشکێکەوە سوکایەتی پێدەکرێت و داوای لێدەکرێت کڕنوش بۆ سەگێک ببات کاردانەوەیەکی زۆر لە وڵاتی میسڕ لێکەوتووەتەوە و پزیشکەکەش کە سەرۆکی بەشێکی پزیشکییە لە کارکردن ڕاگیراوە و بڕیارە ڕووبەڕووی دادگا بکرێتەوە.\nلە ڤیدیۆکەدا دەردەکەوێت، پزیشکێک ئازاری پەرستارێکی بەتەمەن دەدات و داوای لێدەکات کڕنوش بۆ سەگەکەی ببات، ئەوەش بە بیانووی ئەوەی ئەو پەرستارە سوکایەتی بە سەگەکە کردووە کەسێکی دیکەش وینەی ڕووداوەکەی گرتووە.\nمیدیاکانی ئەو وڵاتە لەزاری سەرچاوەیەکی ئەمنییەوە بڵاویانکردووەتەوە، پۆلیس سەرقاڵی دیاریکردنی ناسنامەی ئەو کەسانەیە کە لە ڤیدیۆکەدا دەرکەوتوون و سوکایەتییان بەو پەرستارە کردووە، هەروەها دیاریکردنی کاتی ڕووداوەکە.\nلە گرتە ڤیدیۆییەکەدا دەردەکەوێت، پەرستارەکە داواکارییەکەی پزیشکەکە ڕەتدەکاتەوە و ئامادەنییە کڕنوش بۆ سەگەکە ببات و دەڵێت، "کارەبام لێبدەن باشترە."\nدکتۆر مەحمود متینی، سەرۆکی زانکۆی "عەین شەمس" بە "سکای نیوز"ی ڕاگەیاندووە، ئەو پزیشکە سەرۆکی بەشی پزیشکی گشتیی ئێسکە لە زانکۆکەیان، لەدوای ڕووداوەکەش ڕاستەوخۆ لە کارکردن ڕاگیراوە.\nهەر لەدوای کاردانەوەکان، د. خالید عەبدولغەفار، وەزیری خوێندنی باڵای میسڕ، سەرۆکی زانکۆکەی ڕاسپارد بۆ لێکۆڵینەوەی ورد لە ڕووداوەکەوە و جەختیشیکردووەتەوە لە پاراستنی ماف و کەسایەتی هەموو پەرستارانی وڵاتەکەی.\nهەر لەبارەی ڕووداوەکەوە، ئوسامە عەبدولحەی، بریکاری سەندیکای پزیشکان سەرکۆنەی هەڵسوکەتی پزیشکەکەشی کردووە و ئاماژەی بەوەکردووە، "هیچ پزیشکێک مافی ئەوەی نییە سزای هیچ کەس و پەرستارێک بدات، جگە لە ڕێکارە ئیدارییەکان."\nباسی لەوەشکردووە، ئەو پرسە دەدرێتە دەست دەسەڵاتی دادوەری و داوایکردووە، بە زووترین کات بیدەنە دادگا.


ترەمپ، دیۆکلێتیانوس و شوانی بەرازان….بێرنارد هێنری لێڤی : چاوی گەل\nترەمپ، دیۆکلێتیانوس و شوانی بەرازان….بێرنارد هێنری لێڤی\nنوسەر : chawigal لەبەرواری : کانونی دووهەم - 30 - 2017\nپێدەچێ بتوانین بڵێین کە ئۆباما پشتی ئیسڕائیلی بەردا، بەڵام ئەوەی گومان هەڵنەگرە ئەوەیە کە ئیسڕائیل لەلایەن ترەمپەوە خیانەتی لێدەکرێت.\nئایا دەربڕینی نیشانەکانی نیازپاکی لەلایەن ترەمپەوە بۆ ئیسڕائیل تا دێ زیادناکات؟ ئەی دەستنیشانکردنی باڵیۆزێکی هاوڕێ، بڕیاری گوێزانەوەی باڵیۆزخانە بۆ ئورشەلیم، دەستنیشانکردنی زاوایەک، “یارێد کوشنەر”، بۆ کۆشکی سپی، ئایا ئەمانە بڕیارگەلێکی کردەیی بەهێز نین، کە جێی ئەوە بن دڵیان پێ خۆشبکرێ؟\nبەڵێ، لەهەمان کاتیشدا نەخێر.\nچونکە یاسایەک هەیە کە لەلایەن “گێرشۆم شۆلێم(١)”ەوە دەربڕدراوە، کاتی دادگاییەکەی ئایشمان، ئەو سەرکۆنەی “هانا ئارێندت”ی بەوە کرد کە “ئەهڤات ئیسڕائیل”ی نییە، واتە “خۆشەویستی بۆ گەلی جوو”.\nهانا ئارێندت دەڵێ، ئەو یاسایە، کە، سەبارەت بە ئیسڕائیل، دەربڕینەکانی خۆشەویستی بە گرنگتر دەزانرێن لە هەستی خۆشەویستی خۆی. دەڵێ، گەر وردتر بدوێین، ئەو جووڵانەی دەربڕینن لە هەستی هاوڕێیەتی، ئەگەر لەسەر بنەمای ناسین و وابەستەییەکی ڕاسگۆ نەبن، ڕۆژێک هەر هەڵدەگەڕێنەوە بۆ پێچەوانەکەیان.\nبوونی ئەم مەترسییە لەم هەلومەرجەدا، واتە بەهێزبوونی بەرەی هەرە توندڕەو لە کۆمەڵگەی ئیسڕائیلیدا؛ زەنگێکی نەرێنییە ئاراستەی ئەوانە دەکرێت کە لە بەرەکەی تردان و شاگەشکەن بەوەی دەبینن وڵاتە یەکگرتووەکان نموونەی بڕیارگەلێکی یەکلایەنە نیشان بدات، کە پێدەچێ ڕۆژێک، باشەی جوویان لێبکەوێتەوە؛ هەروەها هاتنە سەر هێڵی سەرۆکێکی نوێی وڵاتە یەکگرتووەکان کە میزاجییە (کە بەپێی ڕۆژ سەودا و مامەڵە بکا) سەرباری ئەوەی ناپۆپیولێرە لە ئەمریکاکەی تردا، ئیسڕائیل (لەگەڵ پچڕاندنی پەیوەندی دوو لایەنە کە هەمیشە هێز و بەختیاری ئیسڕائیل بووە) نازانم، ئایا بەشێوەیەکی سرووشتی، گەلی ئیسڕائیل خۆشەویستی دەستدەکەوێ یان نا، بەڵام گومان هەڵنەگرە کە دۆناڵد هەیە بۆ گەلی جوو. بەڵام لە پەڕتوکەکەی “جۆن دئۆوێل”دا ئاماژەیەکی وا هەیە: “تەنیا جۆرێک لە خەڵک، کە دەخوازم پارەکانم بژمێرن، کیپا(٢) بەسەرەکانن”.\nترەمپ زنجیرەیەک تویتی بڵاوکردەوە، کە تێیاندا هەوڵی دا دەمامکەکەی ڕۆژنامەوان “جۆن ستیوارت” هەڵبداتەوە، ئەو دەمامکەی “جۆناتان لایبۆڤیتز” لەپشتییەوە خۆی شاردبۆوە، کە ناوە ڕاستەقینەکەیەتی. لێرەدا، لە گەرمەی هەڵمەتی هەڵبژاردندا، ئەم قسانەی ئاراستەی کۆمەڵێک کۆمەک بەخشی جوو کرد: “دەزانم بۆچی ئێوە ناچن پشتگیریم بکەن، چونکە پارەکانی ئێوەم ناوێت” ئەم بانگەوازانە خۆیان لە سووک تەماشاکردن دەدەن. یان، وردتر بڵێین، ئەم هەمەڕەنگییەی سووکایەتیکردن کە هۆکاری خۆی هەیە، بەپێی فرۆید، میکانیزمێکی بەرگرییە پێشوەخت بەرامبەر بە سووکایەتیەک کە پێمان وایە ئەویتر بەرامبەرمان دەیبێت لە داهاتوودا. ئەو سووکایەتییەی یەکەم ڕاست یا خەیاڵی بێت گرنگ نییە.\nئایا جۆن ستیوارت یا ئەو کۆمەکبەخشە جووانە بەسووکی بڕواننە دروسکەرە بازاڕییەکەی “ترەمپ تاوەر”، بە پەرچەمە بریسکەدارەکەی و ناوماڵەکەی و کۆشکەکانییەوە، باسەکە ئەوە نییە. ئەوەی گرنگە ئەوەیە کە دۆناڵد ترەمپ باوەڕی بەو شتەیە. گرنگ ئەوەیە کە ترەمپ جووەکان وەک کاریکاتێری ئیستابلیشمێنتی نیویۆرکی دەبینێ، ئەو ئیستابلیشمێنتەی هەمیشە وەک فشەکەرێکی بازاڕی بێشەوکەت لێی ڕوانیوە. لێرەدا ئێمە ڕێک لەبەردەم ئەو دیاردە دەروونییەی سووکایەتیکردنین وەک بەرگری لە خود ـ جووەکان وەک نوێنەری دەستەبژێرێکن کە لە سەرەوە لێیان ڕوانیویت بۆیە ئێستا کە دەسەڵاتمان هەیە کاتیەتی تۆڵەیان لێبکەینەوە.\nگێڕانەوەیەکی تالمودی هەیە جوان باسی ئەم لۆژیکە دەکا. “ڕابی یەهودا” خوێندنگەیەکی دەبێت کە هەموو ڕۆژێک لاوێکی ڕۆمانی بەبەردەم دەروازەکەیدا تێدەپڕێ. ئەو لاوە ڕۆمانییە پاسەوانێکی بەرازە کە خوێندکارەکان بەهۆی لووتبەرزییان لەبەر ئەو زانستەی هەیانە، گێلانە گاڵتەی پێدەکەن. ڕۆژێک ڕابی یەهودا کاغەزێکی پێدەگا تێیدا فەرمانی پێکراوە بچێت بۆ ڕۆژئاوای “ئێدۆم(٣)”، بۆ بەردەم ئیمپراتۆر دیۆکلێتیانوس(٤) ـ کە دەچێت لەوێ بە سەرسوڕمانێکی گەورەوە دەیناسێتەوە… شوانی بەرازەکان بووەتە پاشا! پاشا وادیارە ڕێزێکی گەورەی لێدەنێ. بە گەیشتنی ڕابی، پاشا فەرمان دەدا گەرماوێک ئامادە بکەن تا خۆی لە تۆز و چڵکی سەفەر پاک بکاتەوە. کێشە ئەوەیە پاشا فێڵزانانە بەمەبەست ڕۆژی هەینی هەڵبژاردووە تا بێت بۆ کۆشک، ڕێک پێش “شابات”(٥) سەرەڕای ئەوە، ئاوی بانیۆکە هێند گەرمە، کە دەچێتە ناوی ئەگەر فریشتەیەک لەلایەن خوداوە نەدەهاتە فریای و کۆڵێک ئاوی ساردی پێدا نەدەکرد، دەستبەجێ بە ئاوە کوڵاوەکە دەسووتا و دەمرد. کاتێک ڕابی، کە فریشتەکە لەمردن ڕزگاری دەکات، دێتەوە بەردەم پاشا، کۆنە شوانی بەرازان پێی دەڵێ : “لەبەر ئەوەی خوداکەتان پەڕجوو (موعجیزە)تان نیشان دەدات، ڕێ بە خۆتان دەدەن گاڵتە بە ئیمپراتۆر بکەن؟”\nئەم چیرۆکە وێناکارییەک و مێتافۆرێکی جوانی ئەمریکای ئەمڕۆیە، کاتێک وەک لە ئێدۆن ڕوویدا، پووچگەرایی (نیهیلیزم) سەردەستە و وادەکا شوانێکی بەرازان ببێتە پاشا. ئەم بەسەرهاتە نموونەیەکی جوانی دانایی جوو دەردەخا کاتێک ڕابی وەڵامی پاشا دەداتەوە و دەڵێ : “ئێمە گاڵتەمان لەگەڵ دیوکلیسیانی شوانی بەرازان دەکرد، بەڵام سەر دادەنەوێنین بۆ ئیمپراتۆر دیوکلیسیان. بەمەرجێک وەک چۆن “سائول(٦)” کە پێش ئەوەی ببێتە پاشا ئاژەڵداری ماکەران بوو، پێگە و پیشەکەی وای لێکرد بگۆڕدرێت و ببێتە کەسێکی تر.” نموونەیەکی جوانیشە بەتایبەت بۆ گەرماو و دیاری ژەهراوی کە شوانێکی سووکایەتی پێکراوی بەرازان لەدەستی دێ بیانبەخشێ، کاتێک بڕیاری تۆڵەسەندنەوە دەدا. لەبەرامبەر ئەم بارودۆخەدا چ شتێک لەوە گرنگتر نییە کە ئاگاداری مەترسی تەڵەیەکی دووسەر بین. جووەکان دەبێ ئەوە لەبیرنەکەن و بزانن کە پێدەچێ ترەمپ بانگەوازەکانی خۆشەویستی زیاتر بکا، هەر ئەو شوانە خراپە دەمێنێتەوە کە ڕێزی تەنیا بۆ دەسەڵات، بۆ پارە، بۆ مەڕمەڕی ساختە و پەڕەزێڕی کۆشکەکانی هەیە. دەشبێ هۆشدار بن لەم سەردەمەی پۆپیولیزم لەهەوادایە، لەم ساتەوەختەدا کە بیر دووچاری هێرش دەبێتەوە و درۆکان لە هەموو شوێنێک دەڕوێن لەگەڵ بێڕێزی و لووتبەرزییەکی بێوێنەدا، لەم جیهانەدا کە چیدی باوەش بە هەموو گۆی زەویدا دەکا، کە پلوتۆکراتەکان (زێڕسالار)ە ئەمریکاییەکان تا دەگاتە ئامۆزا ئۆلیگارکە ڕووسەکانیان، شوانانی بەراز بێشەرمانە وێنەی درەختی ڕەچەڵەکیان بە سەر دەرگاکەی کۆشکە ئیمپراتۆرییەکانیاندا هەڵدەواسن، نەتەوە بچکۆلە جووەکە جێی نابێتەوە. هاوپەیمانیکردن لەگەڵ ئەمەدا خیانەتکردنە لە ئامانجەکانی خۆت. خۆی بدەیتە دەس نەک “پۆمپێ” یا “ئەردەشێر”، بەڵکو خۆت بدەیتە دەس دیۆکلیسیان، بەواتای ئەوە دێت کە خۆت لەدەست بدەیت. بۆ نەوەکانی گەلێک کە بەدرێژایی مێژوو خۆڕاگرییەکەی لە پەڕجووی ئەو بیرمەندییەوە هاتووە کە هەمیشە زیندووە و دەژێتەوە، هەر جۆر قوربانیدانێک بۆ باقوبریق، هەر جۆر دەستبەردانێک لەو تایبەتمەندییەی کە لە “ئەکیڤا”وە تا “کافکا” و لە “ڕاشی”یەوە تا “پروست” هەوێنی ئەو خۆڕاگرییە سەرسامکەرە بووە، هەموو سازشکارییەک، بەیەک وشە، بۆ پووچگەرایی ترەمپیانە، کارەساتئامێزترین جۆری خۆبەدەستەوەدان دەبێت و یەکسان دەبێ بە خۆکوژی.\n١.گێرشۆم شۆلێم: فەیلەسوف و مێژوونووسی جووی ئەڵمانی، ١٨٩٧ ـ ١٩٨٢.\n٢.کیپا: ئەو کڵاوە ئاینییەیە، پیاوە جووەکان ڕۆژی شابات دەیکەنە سەر، پێیا نوایە کە تەوقەسەر نابێ خوا بیبینێت، ئەگینا بێڕێزییە بە خودا.\n٣.ئێدۆم: شارێکی نزیک دەریای مردوو کە مەملەکەتێکی سەربەخۆ بووە لە کۆندا.\n٤.دیۆکلێتیانوس: ئیمپراتۆری ڕۆمانی کە لە ٢٤٤ ز لەدایک بووە و ساڵی ٣١١ز کۆچی دوایی کردووە. ساڵی ٢٨٦ تا ٣٠٥ی زاینی ئیمپراتۆری رۆمانی بووە.\nسەردەمی دیۆکلێتیانوس، لە ئیپراتۆری رۆمانیدا سەرەتای پەرەسەندنی ئاینی مەسیحیەت بووە. دیۆکلێتیانوس لە سەرەتای دەسەڵاتدارییەکەیدا لەگەڵ مەسیحییەکاندا زۆر لێبوردەبوو ، بەڵام دواتر زۆربەیان کۆمەڵکوژ کرد.\n٥.شابات ڕۆژی هەینی جووەکانە. لەو ڕۆژەدا بۆیان نییە خۆیان بشۆن یا ماسی و گۆشت بخۆن یا ئاگر بکەنەوە لەماڵدا. پاشا ئەو ڕۆژە بانگی ڕابی کردووە تا تووشی کفرکردنی بکات.\n٦. سائول. بەپێی تەورات یەکەمین پاشای جووەکان.\nوەرگێڕانی: سەرکاو گۆرانی


چه‌ند ڕۆژێکی دی ساڵی دووهه‌زارونۆ به ڕێ ده‌که‌ین و پێشوازی دووهه‌زاروده ده‌که‌ین. له‌ڕاستیدا ئه‌و به‌ڕێکردن و پێشوازیکردنه هیچ نییه له‌وه زیاتر که کۆمه‌ڵێک ژماره‌ی ئه‌تککراوی شه‌رمه‌زار به ڕێ ده‌که‌ین بۆ پێشوازیکردن له هه‌ندێکی تر، بۆ نموونه:\n* هه‌موو 6 چرکه‌یه‌ک مناڵێک له برساندا ده‌مرێت.\n* زیاتر له یه‌ک ملیار مرۆڤ له ڕۆژێکدا به یه‌ک یۆرۆ که‌متر ده‌ژین.\n* ساڵانه ده‌یان هه‌زار که‌س به کوشت ده‌درێن بۆ زیاتر چه‌سپاندنی دیموکراتیه‌تی بازاری ئازاد.\n* سێ ملیۆن و100000 که‌س، نێر و مێ له فه‌ره‌نسه، نه‌خوێنده‌وارن.\n* چوار ملیۆن که‌س، له فه‌ره‌نسه‌ی مافی مرۆڤ، بێ خانووبه‌ره‌ن و ساڵانه به ده‌یانیان ڕه‌ق ده‌بنه‌وه یا له برساندا ده‌مرن.\n* سه‌رانی یه‌کیه‌تیی ئه‌وروپا، ساڵانه، زیاتر له جارێک کۆ ده‌بنه‌وه. خه‌رجی خواردن و خواردنه‌وه‌ی ڕۆژانه‌ی هه‌ر شاندێکیان 5000 هه‌زار یۆرۆیه.\n* له ئه‌مه‌ریکا یه‌ک که‌س له نۆ که‌س بێکاره. ئه‌م ڕێژه‌یه یه‌ک له‌سه‌ر حه‌وته له فه‌ره‌نسه.\n* له ئه‌وروپا 15 تا 20 ملیۆن که‌س بێکارن.\n* ناردنی 30000 سه‌ربازی تر بۆ ئه‌فغانستان و به‌خشینی خه‌ڵاتی ئاشتی به ئۆباما.\n* وا بۆ دوو سه‌ده ده‌چێت زیاتر له ملیارێک مرۆڤ هه‌قده‌س و هه‌قفکریان له سایه‌ی بازاڕی ئازاد و دیموکراتیه‌ت و دیوه‌که‌ی تریدا؛ دیکتاتۆریه‌ت، ڕۆژ دوای ڕۆژ، که‌م ده‌کات.\n* توانه‌وه‌ی15000 ته‌ن به‌فر و سه‌هۆڵ به هۆی گه‌رمکردنی که‌شوهه‌واوه.\n* تا ئه‌مڕۆ ساڵانه یه‌ک ملیۆن که‌س به مه‌لاریا ده‌مرن.\n* له فه‌ره‌نسه له‌سه‌ر یه‌ک پاکه‌ت جگه‌ره یا یه‌ک لیتر به‌نزین و گازۆیل له سه‌دا هه‌شتای باجه بۆ ده‌وڵه‌ت.\n* یه‌ک ملیۆن مناڵ به سکچوون ده‌مرن که ده‌توانرێت هه‌ر یه‌کێکیان به  25 سه‌نتیم یۆرۆ له مردن ڕزگار بکرێت.\n*10 ملیۆن که‌س به سورێژه و سیل ده‌مرن.\n* سه‌رانی زیاتر له 150 ده‌وڵه‌ت له کۆبنهاگن ماوه‌ی 12 ڕۆژ کۆبوونه‌وه، گوایه بۆ دۆزینه‌وه‌ی چاره‌سه‌رێک بۆ ئه‌و خراپکارییانه که زیاتر له 250 ساڵ کردویانه ده‌رهه‌ق به ژینگه. دوای دوانزه ڕۆژ کۆبوونه‌وه، بڕیاریان دا له‌سه‌ر بڕی ئه‌و پاره‌یه؛ سه‌د ملیار یۆرۆ که بڕیار بوو بۆ ماوه‌ی ده ساڵ ته‌رخان بکرێت، ڕێک نه‌که‌ون. بوو به ده‌مه‌قاڵێیان و هیچ لایه‌کیان نه‌چووه ژێر باری ئه‌وه‌وه که به بڕێک پاره به‌شداری بکات. ئه‌و ده‌مه‌قاڵێ و بگره‌وبه‌رده‌یه ئه‌مه‌ی ده‌هێنایه‌وه بیرم: کاتی خۆی حزبه عێراقی و کوردستانییه‌کان لێره و له‌وێ بڕیاریان ده‌دا له به‌رده‌می سه‌فاره‌ته‌کانی عێراقدا خۆپیشاندانی هاوبه‌ش بکه‌ن، پاشان له‌سه‌ر دابه‌شکردنی پاره‌ی پارچه‌په‌ڕۆی دروشمه‌کانیان ده‌بوو به ده‌مه‌قاڵێ و زه‌م و گله‌یکردن له یه‌کتر.\nهه‌موو ئه‌و ژمارانه ساڵ دوای ساڵ زیاتر ده‌که‌ن.*\nده‌رباره‌ی ئه‌وه‌ی که وتومه ساڵی داهاتوو ئه‌و ژمارانه ڕوو له زیادبوون ده‌که‌ن، گومانم نییه که‌سێکی دیموکراتی سه‌ر به دیموکراتیه‌تی ماکدۆناڵد و حه‌وت ده‌سته خوشکه‌که‌ی دنیا؛ نه‌سته‌له، GM، Shelle، BP، Total و Essoم لێ ڕاست ده‌بێته‌وه و به ڕه‌شبین تاوانبارم ده‌کات. ئه‌گه‌ر بشێت ئه‌و تێڕوانینه‌ی من بخرێته خانه‌ی ڕه‌شبینییه‌وه، ئه‌وه ئه‌و ڕه‌شبینییه‌ی من له‌وه‌وه هاتووه که هه‌موو ئه‌و هه‌لومه‌رجه مادییانه جارێ هه‌ر ماون که بوونه‌ته هۆی دروستکردنی ئه‌و حاڵه‌تانه که ئه‌و ژمارانه پیشانیان ده‌ده‌ن و له داهاتوویه‌کی وا نزیکیشدا له ناو ناچن. به بیروبۆچوونی من ئه‌و حاڵه‌تانه و زۆری تریش ته‌نها کۆمه‌ڵگه‌یه‌کی بێ چین که تیایدا به‌رهه‌مهێنان کۆمه‌کییه و دابه‌شکردن بۆته کاری کۆمه‌ڵه هه‌ره‌وه‌زییه هه‌مئاهه‌نگییه هه‌ڵبژراوه‌کانی له خواره‌وه بۆ سه‌ره‌وه ئه‌و هه‌لومه‌رجه بابه‌تییه مادییانه مه‌حف ده‌که‌نه‌وه. له‌مه‌شدا ئاشکرایه ئه‌و که‌سه دیموکراته‌ی سه‌ر به دیموکراتیه‌تی فه‌وزای بازاری ئازاد و لیبریالیزم تاوانبارم ده‌کات به "یۆتۆبی". من یۆتۆبییه‌که‌ی خۆم زۆر به باشتر ده‌زانم له‌وه که که‌سێک ویست و حه‌زه‌کانی له قاوغی دیموکراتیه‌تدا گیری خواردبێت، چونکه که‌سێک که حه‌ز و ویسته‌کانی گیریان خواردبێت، چوونه‌پێشه‌وه‌ی شۆڕشگێڕی و حه‌ز و ئاره‌زووه‌کانی ده‌وه‌ستێن و ده‌بێته کۆسپ و که‌سێکی کۆنه‌په‌رست، جا ئه‌و که‌سه و که‌سانی تریش چی ده‌ڵێن گرنگ نییه، من لێیان ناگرم. من به‌ش به حاڵی خۆم سه‌ر به‌و قوتابخانه‌یه‌م که ده‌ڵێت: "له‌گه‌ڵ بیروبۆچوونه‌کانت نیم، به‌ڵام ئاماده‌م خه‌بات بکه‌م تا بتوانیت به ئازادی ده‌ریانببڕیت."\n* میدیای نووسراو و بینراوی فه‌رمی فه‌ره‌نسی:\nFW:TR: LA magouille… yahoo.mail\n* ئه‌و هه‌لومه‌رجه مادییانه له‌بریی شێوازی به‌رهه‌مهێنانی سه‌رمایه‌داری به‌کارهێنراوه، که بریتییه له په‌یوه‌ندییه‌کانی به‌رهه‌مهێنانی سه‌رمایه‌داری+هێزه‌کانی به‌رهه‌مهێنان.\n* له‌و مه‌هزه‌له‌یه‌ی کۆبنهاگندا که‌سێک نه‌بوو، ته‌نانه‌ت به وشه‌یه‌کیش، هێرشێک بکاته سه‌ر دنیای دیموکراتی لیبریالیزم که به‌رهه‌مهێنه‌ری که‌ره‌سه‌کانی جه‌نگ و قه‌لاچۆکردنی مرۆڤ و ویرانکردنی ژینگه و گه‌رمکردنی که‌شوهه‌وایه، به مه‌رجێک چه‌پ، بۆ نموونه سێگۆلێن ڕۆیال و چه‌نه‌بازی گه‌وره‌ی به‌ره‌ی سه‌وز دانێل بنکندیت و ئه‌وانی تریش، له‌و مه‌هزه‌له‌یه‌دا به‌شدار بوون.


ئیسرائیل غەڵەت بکات، حەیفا و تێلاڤیڤ خاپوور دەکەین - Mehr News Agency\nAP ١٣٩٩ Esfand ١٧ ١٣:١٧\nNews Code 36318\nئیسرائیل غەڵەت بکات، حەیفا و تێلاڤیڤ خاپوور دەکەین\nوەزیری بەگری ئێران وتی: ئیسرائیلییەکان بزانن کە ئەگەر غەڵەتی زیادە بکەن بە ئاماژەیەکی فەرماندەیی گشتی هێزەکان، تێلاڤیڤ و حەیفا خاپوور دەکەین.\nبە ڕاپۆرتی ئاژانسی هەواڵی مێهر، ئەمیر سەرتیپ حاتەمی وەزیری بەرگری و پشتیوانی هێزە چەکدارەکان ئەمڕۆ سەرلەبەیانی لە سێزدەیەمین فێستیڤاڵی گەنجی سەربازی حەزرەتی عەلی ئەکبەر ڕایگەیاند:لە جیهانی ئەمڕۆدا زمانی زۆر زاڵە و ئەگەر کەسێک هێزی نەبێت لاواز دەمێنێتەوە.\nوەزیری بەرگری وتیشی: هێزی نەرمی ئێران لایەنی جیاوازی هەیە کە دەتوانین ئاماژە بکەینە هێزی ناوچەیی کۆماری ئیسلامی ئێران. گرووپەکانی بەرخۆدان میوەی هێزی نەرمی ئێرانن کە لە یەمەن، عێراق، سووریا و لوبنان ئامادەن و ئیسرائیل تامی ئەو میوەیە باس چێشتووە.\nناوبراو بە ئاماژە بە هەڕەشەی بەرپرسانی ئیسرائیل دژی ئێران، وتی: هەندێک جار ئیسرائیل لە ڕووی داماوییەوە پاگەندەیەکی بێ بنەما دەهێنێتە ئاراوە و غەڵەتی زیادە دەکەن و بە بڕوای خۆیان هەڕەشە دەکەن. ڕوون و ئاشکرایە کە ئەو قسانە لە ڕووی داماوییە.\nئەمیر حاتەمی وتیشی: ڕێبەری ئێران لە هەمان ساڵانی پێشوو کە غەڵەتی زیادەیان دەکرد فەرموویان ئیسرائیل دوژمنی سەرەکی ئێمە نییە ئەوان تەنانەت لە قەبارەی ئێرانیشدا نین و دەزانن و ئەگەر نایشزانن بیزانن کە ئەگەر غەڵەتی زیادە بکەن تێلاڤیڤ و حەیفا لەگەڵ خاک یەکسان دەکەین. ئەو فەرمانەی ئایەتوڵڵا خامنەییە بە ورد بەڕێوە چووە و بووەتە گەڵاڵەیەک.


.: كه تۆ تۆرایی له چاوم وه‌ك خه‌وی من\nله بسكت ڕه‌شتــــــره مانگه شه‌وی من!\nله سه‌ر لاپه‌ره‌كانی ده‌فته‌ره شڕه‌كه‌ی كلاسی كوردیی، به خه‌تی منداڵانه، لێره و له‌وێ شتی بۆ نووسیوم. له شوێنێك "هه‌پی فه‌یس" و له شوێنێكی‌تر له پشت سه‌ری مامۆستا و پێڵاوه‌كانیی. له گۆشه‌یی چه‌پی لاپه‌ره‌یه‌كی نیوه دڕاو بۆیی نووسیوم: " ئــــه‌سرین گوڵه، ته‌وار ئه‌سرینی خۆش ده‌وێت؟!" ...\nده‌یزانی خۆشمده‌وێت، نه‌یده‌زانی؟\nئه‌مڕۆ ته‌واوی ڕۆژ ده‌گه‌ڵما بوویی. دوو ساڵه نه‌چووم بۆ ئه‌و قاوه‌خانه‌یی پێمان ده‌گوت"شوێنی خۆمان"، دوو ساڵه نه‌چووم بۆ ئه‌و ڕێستورانگه‌ی ئاخرجار پێكه‌وه نانمان لێخوارد و كه‌مێكمان پاره وه‌ك "tip" به‌جێ هێشت و كه‌چی دوایی گه‌راینه‌وه كه‌مێكمان هه‌ڵگرته‌وه، دوو ساڵه نه‌چووم بۆ شه‌قامه ته‌سك و به‌رداوییه‌كه‌ی به‌ردمان به ماڵی شا داده‌دا... دوو ساڵه خۆم له هه‌رچی تۆم وه‌بیر دێنێته‌وه، ده‌دزمه‌وه و كه‌چی هه‌ر جارنا جارێ، له كه‌لێنێكی دڵ و مێشك و زینمه‌وه سه‌ر هه‌ڵدێنیت و پڕم ده‌كه‌ی له تاسه‌یی دیتنت ...\nزۆرت بیر ده‌كه‌م ...


نه‌خۆشی شه‌کره جۆری یه‌ک\nجۆری یه‌کی نه‌خۆشی شه‌کره ناسراوه به نه‌خۆشی شه‌کره‌ی منداڵان یاخود نه‌خۆشی شه‌کره‌ی پابه‌ند له‌سه‌ر ئه‌نسۆلین، بارێکی درێژ خایه‌نه به‌شێوه‌یه‌ک په‌نکریاس ڕێژه‌یه‌کی که‌م یاخود هیچ ئه‌نسۆلین دروست ناکات. ئه‌نسۆلین بریتیه له هۆڕمۆنێک که پێویسته بۆ گۆڕینی شه‌کره بۆ وزه. هه‌رچه‌نده جۆری یه‌کی نه‌خۆشی شه‌کره ده‌کرێت له هه‌موو ته‌مه‌نێک ڕووبدات به‌ڵام زیاتر له ته‌مه‌نی منداڵی یاخود هه‌رزه‌کاری ده‌رده‌چێت.\nجۆری دووی نه‌خۆشی شه‌کره به نزیکه‌یی وه‌ک جۆری یه‌که، به‌ڵام زۆر زۆر باوتره، له جۆری دووی نه‌خۆشی شه‌کره خانه‌کانی له‌ش هه‌ستیاریان که‌م ده‌بێته‌وه بۆ ئه‌نسلۆلین یاخود ئه‌نسۆلینی پێویست نیه بۆ هێشتنه‌وه‌ی ئاستی شه‌کره‌ی ئاسایی له خوێن.\nگه‌لێک له هۆکار به‌ژداری له دروست بوونی نه‌خۆشی شه‌کره‌ی جۆری یه‌ک ده‌که‌ن، له‌وانه بۆماوه یاخود تووشبوون به هه‌ندێک له جۆری ڤایرۆس. سه‌رباری زۆرێک له لێکۆڵینه‌وه‌ی چاڵاک به‌ڵام تاکو ئێستا چاره‌سه‌ری نیه بۆ نه‌خۆشی شه‌کره‌ی جۆری یه‌ک. به‌ڵام به‌رپێشچوون له چاودێری کردنی ڕێژه‌ی شه‌کره له خوێن و گه‌یاندنی ئه‌نسۆلین، باری پێویستی ڕۆژانه‌ی جۆری شه‌کره‌ی یه‌کیان ئاسان کردوه. به وه‌رگرتنی ده‌رمانی ڕێک و پێک خه‌ڵکی نه‌خۆشی شه‌کره‌ی جۆری یه‌ک ده‌توانن بژین بۆ ژیانێکی ته‌مه‌نێکی درێژ خایه‌نی ته‌ندروست.\nزۆر تێنووبوون و میزکردن\nبرسیتیه‌کی ئێجگار زۆر\nهۆیه‌کانی دروست بوون؛\nسیسته‌می به‌رگری له‌ش که له‌ش ده‌پارێزێت له میکڕۆب و ته‌نی بێگانه‌ی ئازارده‌ر، بۆ جه‌ند هۆکارێکی نه‌زاندراو ده‌ست ده‌کات به له‌ناوبردنی خانه‌کانی ڕێژێنی ئه‌نسۆلین ده‌رده‌ر له په‌نکریاس، له ئه‌نجام ده‌بێته هۆی ئه‌وه‌ی که ئه‌نسۆلین پێویست نه‌گات بۆ خوێن. هۆکاری ته‌واوی دروست بوونی نه‌خۆشی شه‌کره تاکو ئێشتا ڕوون نیه به‌ڵام بۆماوه ڕۆڵی ده‌بینێت.\nهۆکاری مه‌ترسیدار بۆ نه‌خۆشی شه‌کره جۆری یه‌ک بریته‌ی له مێژووی خێزانی بۆ نه‌خۆشی شه‌کره‌ی جۆری یه‌ک. مه‌ترسی تووشبوون زیاد ده‌بێت ئه‌گه‌ر یه‌کێک له باوان یاخود خوشک و برایه‌کان نه‌خۆشی شه‌کره‌یان هه‌بێت.\nجۆری یه‌کی نه‌خۆشی شه‌کره له‌وانه‌یه کار بکاته سه‌ر زۆرێک له ئه‌ندامه گه‌وره‌کانی له‌ش، وه‌ک دڵ و ده‌مار و لووله‌کانی خوێن و چاو و گورچیلکه‌کان. پاراستنی ئاستی شه‌کره له خوێن بۆ ئاستێکی ئاسایی، زۆربه‌ی جاره‌کان له ئاڵۆزیه‌کان دوور ده‌خات. ئاڵۆزیه‌کان بریتین له دوو کۆمه‌ڵه، کاتی و درێژ خایه‌ن.\nنه‌خۆشیه‌کانی دڵ و لووله‌کانی خوێن\nتێکدانی پێست و ناو ده‌م\nخۆپاراستن له تووشبوون؛\nناتواندرێت خۆ بپارێزرێت له تووش بوون، چونکه هۆکاری دروست بوونی زیاتر بۆماوه‌یه.


كاریگەرییە نەرێنییەكانی فرەژنی لە ئەرێنییەكانی زۆر زیاترە\n:: PM:04:05:11/01/2021 \nلە هەرێمی كوردستان سەرەڕای ئەوەی كە یاسا بەبێ رەزامەندی ژنی یەكەم، رێ بە فرەژنی نادات، بەڵام كەم نین ئەو هاووڵاتییانەی حەز بە ژنی دووەم دەكەن و زۆرجاریش لەو خێزانانە كێشە دروست دەبێت.\nزانا عەبدوڵا ئەو هاووڵاتییەی هەرێمی كوردستانە كە ژنی دووەمی هێناوە و لە كاریگەرییە خراپەكانی فرەژنی باشتر تێدەگات و هەستی پێ كردووە. ئەو بۆ "وشە" باسی لەوە كرد یەكێك لە لایەنە نەرێنییەكانی هێنانی ژنی دووەم ئەوەیە، زۆر سەختە بتوانی بە یەك جار دڵت لای هەردوو هاوسەرت بێت و خۆشەویستی و سۆزیان وەك یەكتر پێ ببەخشیت، وێڕای رەچاوكردنی یەكسانی داخوازییەكانی هەردوو ژن جێبەجێ بكەی.\nئەو پێی وایە كەسێك دوو ژنی هەبێ، پێویستە لە یەك كاتدا هەم ناز و خۆشەویستی و هەم گلەیی دوو كەس هەڵبگرێت. ناكرێ لای كەسێكیان بێت و ئەوی تریان هەست بە تەنیایی بكات، بێگومان ئەمەش بە پێچەوانەوە ڕاستە كە دەبێتە هۆی ئەوەی هەمیشە كەسێكیان هەست بە تەنیایی بكات .\nهاوسەری یەكەم بەو هاوسەرگیرییە رازی نابێت ، بۆیە دواجار گیروگرفت لە خێزانەكە دێتە كایەوە.\nپارێزەر مەهدی ئەحمەد رەحمان لەوبارەیەوە بۆ "وشە" گوتی، هاوسەرگیری دووەم لەم سەردەمەدا زۆر گیروگرفتی لێ دەكەوێتەوە، چونكە زۆربەی پیاوان بەبێ ڕەزامەندی خێزانی یەكەمیان هاوسەرگیری دووەم دەكەن، هۆكارەكەش ئەوەیە هاوسەری یەكەم رازی نابێت بەو هاوسەرگیرییە، بۆیە دواجار كێشە و گیروگرفت لە خێزانەكە دێتە كایەوە.\nیەكێك لەو گیروگرفتانە بریتییە لە پشتگوێخستنی منداڵەكان لەلایەن پیاو و رەچاوكردنی نایەكسانی لە نێوان هەردوو هاوسەریدا. ئەستەمە كەسەكە بتوانێ دوو ماڵ دابنێت و وەك پێویست بژێوی هەردوو هاوسەر دابین بكات.\nبەگوتەی ئەو پارێزەرە، یاساكانی هەرێمی كوردستان ئەو مافەی بە ژنی یەكەم داوە ڕەزامەندی نەدا بە هاوسەرەكەی ژنی دووەم بهێنێ، بەڵام لەهەمان كاتدا پیاوەكان دەڕۆن لە دادگاكانی دەرەوەی هەرێم گرێبەستی هاوسەرگیری دەكەن.\nجگە لەمە هەندێك جار كێشەی كۆمەڵایەتی سەرهەڵدەدات و كوژرانی لایەكی لێ دەكەوێتەوە، بۆ نموونە ناپاكی هاوسەرگیری لێ دەكەوێتەوە و لەوانەیە پیاوەكە نەتوانێ ئارەزووەكانی هەردوو ژنەكەی تێر بكات.


ئایا فەیسبووک جێگەی وێبسایت بۆ بزنسەکەت دەگرێتەوە؟\nلە ماوەی ڕابردوودا لە پۆستێکی تۆڕی کۆمەڵایەتی فەیسبووک هەواڵێکمان لەسەر مایەپووچبوونی گەورە فرۆشگای "تۆیز ئاڕ ئەس" بڵاوکردەوە. لە پۆستەکەدا هۆکاری مایەپووچبوونی فرۆشگاکەمان بۆ نەبوونی وێبسایت گەڕاندەوە.\nوەکو تەواوکەرێکی ئەو پۆستە و هەروەها بۆ وەڵامدانەوی سەرنجی بەڕێزێک لەسەر پۆستەکە، لەم بابەتەدا باس لە ڕۆڵی وێبسایت و تۆڕە کۆمەڵایەتییەکان لە پێشخستنی بزنسەکان دەکەین.\nبۆ ئەو مەبەستەش چەند خاڵێک بەشێوەی بەراورد دەخەینەڕوو:\n- ئامانج لە بەکارهێنانی ئینتەرنێت بۆ بزنسەکەت چییە؟ ئەگەر بزنسەکەت نوێیە و تازە دەستبەکاردەکەیت، یاخود دەتەوێت خەڵک لە خۆت کۆبکەیتەوە و گفتوگۆیان لەگەڵ بکەیت، بەڵام هێشتا ناوەڕۆکێکی زۆرت نییە و تەنها دەتەوێت زانیاری بچووک بچووک بڵاوبکەیتەوە، ئەوا فەیسبووک بژاردەیەکی باشە بۆ تۆ. فەیسبووک بۆ ئەوە کراوە بابەتی بچووک و بەسوود و تەرفیهی تێدا بڵاوبکەیتەوە، خەڵکی بۆ ئەوە سەردانی فەیسبووک ناکەن کە بابەتی دوورو درێژ و پرۆفیشناڵ بخوێننەوە.\nبۆ نموونە بڵاوکردنەوەی ڤیدیۆیەکی جوان و کورت لە فەیسبووک لەبارەی ئەوەی کە چۆن بیرۆکەی بزنسەکەت پێکەوەنا لایکی زیاتری بۆ دێت لەچاو ئەوەی لینکی ڤیدیۆیەک دانێیت کە زیاتر لە کۆنفرانسی هەواڵی دەچێت. بەڵام ئەگەر ناوەڕۆکێکی زۆرت هەیە و دەتەوێت بە شێوەیەکی پوخت و ڕێکخراو بیخەیتە بەرچاوی خوێنەرەکانت، یاخود دەتەوێت بەرهەمەکانت بۆ فرۆشتن بخەیتە پێشچاو، لەم حاڵەتانەدا باشترین بژاردە بۆ تۆ وێبسایتە.\nلە وێبسایتدا هیچ شتێک سنووردارت ناکات لەوەی زانیارییەکانت چۆن ڕێکدەخەیت و بەسەر چەند بەشدا دابەشیاندەکەیت، یاخود چۆن بەیەکەوە گرێیان دەدەیت (لینکیان دەکەیت).\nلەکورتیدا وێبسایت ئەو شوێنەیە کە ناوەڕۆک و زانیارییەکانت لەخۆدەگرێت. هەرچی فەیسبووکیشە بۆ بڵاوکردنەوە و بانگەشە و موناقەشەکردن بەکاردەهێنرێت. ڕاستە دەتوانیت بەبێ وێبسایت و تەنها لە ڕێگەی فەیسبووکەوە بزنس و براندەکەت بناسێنیت، یاخود بە بێ ئەوەی پەیجی تایبەتت هەبێت بابەتەکانی وێبسایتەکەت لە فەیسبووک بڵاوبکەیتەوە. بەڵام باشترین بژاردە بەکارهێنانی هەردووکیانە بەیەکەوە.\n- ئۆدیەنسەکەت کێیە؟ خەڵکانێکی زۆر فەیسبووکیان هەیە، بەڵام لەگەڵ ئەوەشدا ناتوانین بڵێین هەموو کەسێک کە ئینتەرنێت بەکاردەهێنێت خاوەنی هەژماری فەیسبووکی خۆیەتی. ئەوانەش کە خاوەنی هەژماری فەیسبووکن مەرج بەکارهێنەرێکی بەردەوامی ئەو تۆڕە کۆمەڵایەتەییە بن. هەروەها هەرچەندە ژمارەی بەکارهێنەرەکانی فەیسبووک بەردەوام ڕووی لە زیادبوونە بەڵام تەنها ئەو کەسانە فەیسبووک دادەنێن کە لەگەڵ تۆڕە کۆمەڵایتەییەکاندا ئاسوودەن و بەلایانەوە ئاساییە کەسایەتی و ناسنامەیان لە ئینتەرنێتدا ئاشکرابێت.\nسەرەڕای ئەوەش بەکارهێنەرانی فەیسبووک عادەتەن لەسەر هەرشتێک کە لە تۆڕە کۆمەڵایەتەییەکەدا بڵاودەکرێتەوە کۆمێنتیان هەیە و قسەی لەسەردەکەن. ئەگەر تۆ گومانت هەیە لەوەی کە دەتەوێت هەمووان لەسەر ئەو بابەت و ناوەڕۆکەی بڵاویدەکەیتەوە قسەبکەن ئەوا فەیسبووک بژاردەیەکی باش نییە بۆت چونکە پەیجێکی ستاتیک و ناچالاک لە فەیسبووک ناتگەیەنێت بە هیچ جێیەک. ئەمەش لە کاتێکدایە کە دەتوانیت لە وێبسایتدا بەشێک بۆ قسە و گفتوگۆ تەرخان بکەیت، لە ژینگەیەکدا کە بەتەواوەتی لە ژێر کۆنترۆڵی خۆتدایە.\n- SEO و دەرکەوتن لە ئەنجامەکانی گەڕاندا، وێبسایتەکان ڕێگە خۆشدەکەن بۆ ئەوەی بزوێنەرەکانی گەڕانی وەکو گوگڵ لە ڕێگەی چەند ووشەیەکی دیاریکراوەوە بیاندۆزنەوە. ئەو ووشانە پێیاندەوترێت کلیلە ووشە (keyword) و پێویستە لە تەواوی ناوەڕۆکی وێبسایتەکەتدا بوونیان هەبێت. دەتوانیت بەپێی جۆری ناوەڕۆکەکان ئەو کەسانە دیاری بکەیت کە وێبسایتەکەت دەدۆزنەوە و شیکاری ئەم زانیارییانەش هەموو کاتێک لەبەردەستتدا دەبن.\nهەرچەندە لە فیسبووکیشدا کلیلە ووشە هەیە و گرافی فەیسبووک دەتوانێت بیاندۆزێتەوە، بەڵام لە کۆتاییدا فەیسبووک بەپێی یاساکانی خۆی بڕیاردەدات کە پەیجەکەت چۆن و لەلایەن کێوە دەدۆزرێتەوە، هەرکاتێکیش بیەوێت یاساکانی دەگۆڕێت. ئەمەش لەکاتێکدایە کە پەیجەکانی فەیسبووک لە ڕێگەی هاوبەشی پێکردن و پێشنیارکردنی فرێندەکانەوە بۆ یەکتری دەدۆزرێنەوە. فەیسبووک خۆی لەبنچینەدا بۆ ئەوە دیزاینکراوە کە گروپێک لە خەڵکی کە پەیوەندییان بەیەکەوە هەیە بە ئاسانی ئەو شتانە بدۆزنەوە کە تێیدا هاوبەشن. لەبەر ئەوەیە کە سروشت و پڕۆسەی دۆزینەوە لە فەیسبووکدا کەمێک لە بزوێنەرەکانی گەڕانی ئینتەرنێت جیاوازە.\nئەوەی لەم خاڵەدا باسکرا بەو مانایە نایەت کە وێبسایتەکان لە ڕێی فەیسبووکەوە شەیر ناکرێن، یاخود پەیجەکان لە گەڕانەکاندا دەرناکەون، بەڵکو بژاردەکە زیاتر لەنێوان بەرفراوانی (وێبسایت) و بەرتەسکیدایە (فەیسبووک).\nگومان لەوەدا نییە قازانجکەری سەرەکی لە کردنەوەی وێبسایتەکەت لەلایەن سەردانکەرانەوە تۆیت، ئەگەر ئەو سەردانکەرانە پەیجی فەیسبووکەکەشت بکەنەوە، تۆ هەر قازانج دەکەیت، بەڵام لەمەیاندا فەیسبووک قازانجکەری سەرەکییە.\nکورتهێنانەکانی فەیسبووک چین؟\nکورتهێنان!؟ بەڵێ، تەنانەت سێهەمین وێبسایتی جیهانیش لە هەندێک شتدا کورتی هێناوە. تۆ لە فەیسبووکدا کڕیار نیت بەڵکو بەکارهێنەریت، لەبەرئەوە ناتوانیت گلەیی بکەیت و مافی سەپاندنی داواکارییەکانت نییە. ئەوەی فەیسبووک مەبەستیەتی، دڵخۆشکردنی خاوەن پشکەکانیەتی نەک بەکارهێنەرەکانی.\nوێبسایتەکەی تۆ ئەو کورتهێنانانەی فەیسبووکی نییە چونکە تۆ دەتوانیت زانیارییەکان لە وێبسایتەکەتدا دابەش بکەیت بەسەر چەندین بەشدا کە سەیرکردن و خوێندنەوەیان ئاسانە. هەروەها دەتوانیت بە جۆرێک ڕێکیانبخەیت کە بانگەشە بۆ بزنسەکەی خۆت بکەن. لە ڕووی دیزاینەوە فەیسبووک پانییەکی کەمت پێ دەدات (تەنها ٥٢٠ پیکسڵ) بۆ ئەوەی کە زانیارییەکانت بخەیتەڕوو. بەڵام دەتوانیت داهێنەر بیت و وێبسایتەکەت بەجۆرێک دیزاین بکەیت کە لەگەڵ وێبسایتەکانی دیکەدا ڕکابەرێتی بکات. ڕکابەرێتییەکەش (بەپێچەوانەی فەیسبووکەوە) لە هەمان بۆشاییدا نییە.\nسەرەڕای ئەوەی ئەو بۆشاییەی فەیسبووک پێت دەدات بۆشاییەکی سنووردارە، فەیسبووک خۆیشی کۆنترۆڵی ئەو بۆشاییە دەکات و هەرکات بیەوێت دەیگۆڕێت، بەڵام لەگەڵ وێبسایتدا توانای پێدانی ئەزموونێکی باشت دەبێت بۆ بەکارهێنەرەکانت کە بەتەواوەتی لە ژێرکۆنترۆڵی تۆدایە.\nکورتهێنانەکانی وێبسایت چین؟\nدروستکردنی وێبسایت پێویستی بە شارەزاییە. ناتوانیت دابنیشیت بە تاقێک وێبسایتێک دروست بکەیت. هەرچەندە سیستمەکانی بەڕێوەبردنی ناوەڕۆک (CMS) کارەکەیان ئاسانتر کردووە بەڵام دروستکردنی پەیجی فەیسبووک بەچەندین قات ئاسانترە و هەموو کەسێک دەتوانێت زۆر بەخێرایی پەیجێکی فەیسبووک دروست بکات و پۆستی تێدا بڵاوبکاتەوە.\nلەلایەکی تریشەوە تەنانەت باشترین وێبسایتەکان کە لەگەڵ بزوێنەرەکانی گەڕانیشدا گونجاون، ئەگەر ریکلامیان بۆ نەکرێت و لە تۆڕەکۆمەڵایەتییەکاندا شەیرنەکرێن، ئەوا لە زەریای فراوانی ئینتەرنێتدا وەکو دوورگەیەکی بچووک وون دەبن. بەڵام فەیسبووک لە بنەڕەتەوە بۆهاوبەشی پێکردن دروستکراوە و تایبەتمەندی گەڕانیش لەخۆدەگرێت.\nکۆکردنەوەی باشترینەکانی هەردوولا\nناوەڕۆک و بەرهەم و خزمەتگوزارییەکانت بە دروستکردنی وێبسایتێک کە خۆت کۆنترۆڵی دەکەیت و بە سەلیقەی تایبەتت دەیڕازێنیتەوە بخەرەڕوو. بەمەش بزنسەکەت لە داهاتووی فەیسبووک کە یاساکانی بەردەوام لە گۆڕاندان دەپارێزیت.\nپاشان بە دروستکردنی بڵۆگ بۆ وێبساایتەکەت و پەیجی فەیسبووک (هەروەها تویتەر و گوگڵ پڵەس و تۆڕە کۆمەڵایەتییەکانی دیکەش) بزنسەکەت زیاتر بناسێنە، کە ئەمەش دەبێتە هۆی بەرزبوونەوەی پلەی وێبسایتەکەت بە شێوەیەکی سروشتی لە ڕێزبەندی ئەنجامەکانی گەڕاندا.


مادەیەکی زیادکراو بە خۆراک ئەبێتە هۆی بەرزبوونەوەی کێش و شەکر\n11/9/2020 10:13 AM\nمادە زیادکراوەکان بۆ ڕاگرتنی خواردنەکان زۆر باون. توێژینەوەیەکی نوێ پیشانی دەدات کە چۆن مادەیەکی زیادکراوی دژەکەڕوو بە خۆراکەکان مێتابۆلیزمی شەکر دەگۆڕێت و دەبێتە هۆی خۆڕاگریی ئینسولین لە مشک و مرۆڤدا.\nقەڵەوی و شەکرەی جۆری دوو لە باوترین کێشە تەندروستییەکانن بە شێوەیەک کە ٤٠ لە سەدی خەڵکی ئەمریکا قەڵەون و ٩.٤ لە سەدیان شەکرەیان هەیە. خواردنە ئامادەکان کە شەکر و چەورییان زۆرە بە هۆکارە سەرەکییەکانی قەڵەوی و شەکرەی جۆری دوو دەناسرێن. خۆ پاراستن لە خواردنە ئامادەکان سادە نییە.ڕاگرەکان کە بە مەبەستی تازەهێشتنەوەی خواردنەکان بە کار دەهێنرێن لە هەموو جێیەک دەبینرێن و بە خواردنەکان زیاد دەکرێن.\nیەکێک لەو ڕاگرانە دژەکەڕوویێکە بە ناوی پرۆپیۆنات، کە ئەسیدێکی چەوری زنجیرە-کورتە و بەکتریایەک لەناو ڕیخوڵەدا بە شێوەی سروشتی بەرهەمی دەهێنێت. ناوێکی دیکەی ئەم مادەیە E282ە و وەک یەکێک لە باوترین زیادکراوەکان بە نان و خواردنە برژاوەکانی دیکە زیاد دەکرێت. جگە لەوە پیدەچێت کە ئەم مادەیە بە خواردنەکانی دیکە وەک سۆس، پەنیری ئامادە، خواردنەوەکانی وەرزش، و شیرەمەنییەکان زیاد بکرێت.\nتوێژەران لە زانکۆی هارڤارد لەگەڵ هاوکارەکانیان لە رامات گان لە ئیسرائیل و توێژەرانی دیکە بە ئەنجامێکی سەرسووڕهێنەری بەرکارهێنانی پرۆپیۆنات لەسەر مشک و مرۆڤ گەیشتن. ئەوان بۆیان دەرکەوت کە پرۆپیۆنات بەشێک لە کۆئەندامی دەماری چالاک دەکات و ئەوە دەبێتە هۆی زیادبوونی هۆرمۆنەکانی گلوکاجۆن. ئەوەش دەبێتە هۆی ئەوەی کە جگەر ئاستێکی زۆر گلۆکۆز بەرهەم بهێنێت کە لە ئەنجامدا دەگاتە ئاستێکی زۆر بەرزی ئینسولین لە خوێندا. هەروەها ئەنجامێکی دیکەی توێژینەوەکە ئەوە بوو کە پرۆپیۆنات مێتابۆلیزمی مرۆڤیش تێک دەدات.


ھێزی ناوەکی، زۆرجار پێی دەوترێت "نەرمی و جیڕی" توانای مامەلەکردنە لەگەڵ حاڵەتەکانی ڕاڕای و دڵەڕاوکێ کەوا ژیان تووشی ئێمەی دەکات.\nبنیادنانی ھێزی ناوەکی بە کردارە سادەکان یان بیرۆکەکان دەستپێدەکات کە منداڵەکەت خۆی ڕادێنێت لەسەری. وەکو پلاندانان بۆ ئەوەی کە دواتر ئەنجامی دەدات و فێری دەبێت، وە پەسەندکردنی گۆڕانکاریەکان. ھێزی ناوخۆیی دەتوانێت یارمەتی منداڵ بدات لە ڕووبەڕووبونەوەی کێشەکان. ئەو منداڵانەی کەوا جیڕ و بەھێزن.\nئەمەش وا لە منداڵ دەکات کە گەورەبوو، وە بووە کەسێکی پێگەیشتوو، بەرگەی ئازار و مڵملانێی زیاتر بگرێت، وە مامەڵەی باشتر لەگەڵ ئەندامانی خێزان و دەورووبەری بکات. وە دەتوانێت باشتر خۆی لە کارە خڕاپ و نەشیاوەکان بەدوور بگرێت، بۆ نموونە وەکو ( ماددە ھۆشبەرەکان و جگەرەکێشان و ماددە کحولیەکان).\nوە ھەروەھا زیاتر متمانەی بە خۆی دەبێت و ڕێنمایەکان باشتر وەردەگرێت و بە شێوەیەکی چاکتر مامەلە لەگەڵ کەسانی نوێ و خەڵکی جیاواز دەکات، لە ژیانیدا گەشبین دەبێت و زوو ناکەوێت.\nزۆرجار منداڵان سەرمان دەسوڕمێنن بەوەی تا چەند نەرم و نیان و بەھێزن. بەڵام دەتوانن کاری زیاتریش لەوەی ئەنجامی دەدەن ئەنجامی بدەن، بۆیە وەک دایک و باوک ھاوکاری منداڵەکەت بکە بەھێزتر گەورەبێت و بەرەوپێش بچێت.\nبە کارکردن لە بەرەوپێشچونی ھێزی ناوەکی منداڵەکەت، ئەوا تۆ ئامرازە پێویستەکانی ھەستی و ھۆشی پێدەبەخشیت بۆئەوەی تەندروست و بەختەوەر بمێنێتەوە لە تەواوی ژیاندا.\n4 ساڵ پێشتر - Mar 9 2018 1:59PM


ئەرسەلان بایز، مرۆڤێکی ناکامڵ\nMonday, 06.04.2012, 12:00\nلەهەواڵیکی ئەمڕۆی سایتی (لڤین)دا هاتوە، کە گۆڕان بەمەرجی گەڕانەوەی هەموو نانبڕاوەکان .پاشان ئامادەیە لەگەڵ یەکێتی کۆبونەوە ئەنجام بدا. ئەرسەلان بایز پێی باشە چارەنووسی میلەتێك نەکەنە قوربانی تەنها ١٠٠ کەسێك کەتا ئێستا نەگەڕاوێنراونەتەوە سەر کارەکانی پێشویان بەهۆی دەنگدانیان بە گۆڕان لەکاتی هەڵبژاردەکانی ٢٥/٧/٢٠٠٩.\nدەوڵەوتی ئیسرائیل لەدوای جەنگی جیهانی دووەم و جینوسایدەکانی جولەکە بەدەست نازیەکان، شوێن نەما بەدوای ئەوانەدا نەگەڕێ کەتاوانیان کردوەو هاوڵاتی جولەکەیان کوشتوەو سووتاندوە. ئەمریکا و گشت ووڵاتانی ڕۆژئاوا لەسەر یەك هاوڵاتی خۆیان ئامادەن جەنگێك بەرپا بکەن دژی ئەو کەس و تاقم و گروپ و ووڵاتانەی کەهاوڵاتیەکیانی گرتوە، زیندانی کردوە ، ئەشکەنجە داوە ، وەیان تیرۆر کردوە. کەچی ئەرسەلان بایز ١٠٠ بۆ ٢٠٠ هاوڵاتی کوردی ئەم کوردستانە بەبێ قیمەت ئەزانێ و پێی وایە ئەبێ گوێ نەدرێتە ئەو ژمارەیەو وازیان لێبهێنرێ! من نازانم بۆ لای یەکێتی و پارتی مرۆڤ ئەوەندە بێ قیمەت و هەرزانە؟! تۆ بڵێی ئەرسەلان بایز بەهەمان چاو سەیری ماڵ و مناڵەکەی خۆی بکا و گەر یەکێکیان نانبڕاو و سزا بدرێن ، بێت و بەهەمان هەڵوێست و بەهەمان هزر لێدوان بدا؟ وەیان تەنها هاوڵاتی کوردیان لا هیچ نیەو ئەو ژمارەیەش هیچ ناگەیەنێ؟ سەردەشت عوسمان هەڵە نەبوو کاتێ ووتی؛ بەدبەختی ئێمە لەوەدایە کەدەسەڵات باکی بەمردنی ڕۆڵەکانی نیە.. گەلێ ڕاستە و ئەوەش ئەو ڕاستییە کە ڕۆژانە لەکوردستان ئەبینرێ و ئەم دوو دەسەڵاتە مافیایە دەرهەق بەمیلەتی ئەکەن.\nئەو چەند سەد کەسەی نانبڕاو کراون و تا ئێستا قەرەبوو نەکراونەتەوە، نەك هەر پێوستە دادکۆکی لێبکرێن لەلایەن ئەو لایەنەی دەنگی بۆ داون، بەڵکە پێوستە لەسەر هەر کەسێکی خاوەن ویژدان ئەو هەڵوێستانەیان بەرز ڕابگرن و لەهەموو شوێنك هەڵوێستی جوامێرانەیان بەنرخ باس بکەن.. ئەوانەی دەنگیان نەدا بەپارتی و یەکێتی.. ئەوانە دژی دەسەڵاتی مافیایی وەستان،، ئەوانە دژی بەتاڵانبردن و دزینی سەروەت و سامانی گەلی کورد دوان.. ئەوانە دژی نادادپەروەری کۆمەڵایەتی و دژی بەهەدەردانی توانا و ووزەی تاکی کوردن.. ئەوانە خەڵکی دڵسۆز بۆ خاك و نەتەوەن،، ئەوانە دەنگی هەژاران و لێقەوماوان و بێ دەرەتانانن ،، ئەوانە دژی ستەمکاری و ملهوڕی و خۆسەپاندنن.. ئەوانە مرۆڤی خاوەن ویژدانی زیندوون و نایانەوێ دوو بنەماڵە هەموو کوردستان لەسەر خۆیان و بنەماڵەکانیان تاپۆ بکەن.. ئەوانە لەگەڵ ئازادی و سەربەخۆیی تاکی کوردن.. ئەوانەی دەنگیان نەدا بەپارتی و یەکێتی ، نەك هەر جێگای شکۆمەندی و لوتکەی کوردایەتین، بەڵکە پێوستە بەردەوام وەك نمونەیەکی ڕۆژانە باسی لێوەبکرێ و بکرێنە مەشخەڵی گەنجان و بیروباوەڕیان.\nکەواتە دادکۆکی کردن لەو چەند سەد کەسە ئەرکێکی مێژوویی و نەتەوەییە ، پێش ئەوەی ئەرکی بەناو حکومەت و یاسا و دادگاکان بێ.. ئەرسەلان بایز ئەڵێ؛ ئەوە کاری حکومەتە کەبیان گەڕێنێتەوە سەر کارەکانیان و پێوستە گۆڕان وەك حزب لەگەڵ یەکێتی دەست بکاتەوە بە دانیشتن،، ئەرسەلان بایز مەگەر نەزانێ ئەوانەی دەرکراون و سزادراوون لەلایەن یەکێتی و حزبەکەی ئەوەوە بڕیاری ئەوەیان بەسەردا سەپێنراوە،، ئەرسەلان بایز مەگەر بیری چۆتەوە کە شتێك نیە بەناوی حکومەتەوە، بەڵکە حزب و حکومەت بەسکێك لەدایك بوون و جیاکردنەوەیان خەونی شاعیرانەیە.\nبۆیە بەراستی ئەوەی جێگای مەترسیە بۆ ئایندەی کورد ، یەکێتی و پارتیە، نەك ئەوانەی ئەوڕۆ نانبڕاو کراون و حزبەکەیان ئامادەنیە بەردەوامی بەکۆبونەوە بدا لەگەڵ یەکێتیدا..وە ئەم هەڵوێستەی منیش بۆ نانبڕاوەکان و سزادراوانن نەك بۆ بزووتنەوەو حزبی گۆڕان. هەرگیز لەگەڵ ئەوەدا نین لەسەر بیروباوەڕی سیاسی، ئایینی و هەرشتێکی لەو جۆرە خەڵکی ئازادی پێشێل بکرێ و باجی لێوەربگیرێ. ئەرسەلان ئەبوایە وەك سەرۆکی پەرلەمان ئەو هەلەی بقۆستایەتەوانێ و لەهەوڵی ئەوەدا بوایە کە هەرچۆنێك بێ بڕیارێك دەربکەن بۆ ئەوەی هەرچی سزادراوانە قەرەبوو بکرێن و لەداهاتووشدا کەس لەسەر بیرو باوەڕی سیاسی نانبڕاو نەکرێ،، بەڵام ڕاستە کورد وەتەنی، ئەوەی بۆ گوکەر هەڵئەکەوێ بۆ ڕاوکەر هەڵناکەوێ.


کرێکاران و پڕۆژه‌کانی چاکسازیی (ئۆپۆزسیۆن و ده‌سه‌ڵات).\nله کۆمه‌ڵگه‌ی سه‌رمایه‌داری کوردستاندا، ده‌سه‌ڵاتداران له‌وپه‌ڕی ترۆپکی ژیانی شاهانه و خۆشگوزه‌رانیدا ده‌ژین و چینی کرێکار و توێژه سته‌ملێکراوه‌کانیش هه‌ژار و مافخوراو، له به‌روبووم و داهات و سامان و ده‌سه‌ڵات بێبه‌شن. له مێژووی بیست ساڵی نایه‌کسانی و نادادپه‌روه‌ری میلیشیا ده‌سه‌ڵاتی یه‌کێتی و پارتیدا، بێمافی و گه‌نده‌ڵی و تاڵانی و سه‌رکوت و ئاوا‌ره‌یی و شه‌ڕی ناوخۆ به‌شی جه‌ماوه‌ری چه‌وساوه بووه. به‌ڵام له پاش گۆڕانکاریه‌کانی ناوچه‌که و به‌رپابوونی شۆڕش له میسر و تونس، بارودۆخی ئه‌و ووڵاتانه، ته‌واو ئاڵوگۆڕی سیاسی به‌سه‌ردا هات. عێراق و کوردستانیش له‌و گۆڕانکاریانه به‌دوور نه‌بوون، هه‌رچه‌نده له کوردستاندا به‌هێزی سه‌رکوت و چه‌ک خۆپیشاندان و ناڕه‌زایه‌تیه‌کان تاڕاده‌یه‌ک سه‌رکوت کران. به‌ڵام له عێراقدا، سه‌ره‌ڕای به‌کارهێنانی توندوتیژی حکومه‌تی تایه‌فه‌گه‌ری مالیکی، هێشتا له به‌غداو زۆر شاری تر به‌رده‌وامی هه‌یه. جه‌ماوه‌ری کرێکار و سته‌مدیده‌ی کوردستانیش له هه‌وڵی فراوانکردن و بردنه‌پێشه‌وه‌ی خه‌بات و تێکۆشانی سیاسی و ئابووریدا کۆڵیان نه‌داوه.\nله‌گه‌رمه‌ی ئه‌م خرۆشان و ناره‌زایه‌تیانه‌دا، زۆر له سه‌رکرده‌و پاشا و ده‌سه‌ڵاتدارانی ئه‌و ووڵاتانه ویستیان خۆیان له باهۆزی شۆڕش و ڕاپه‌ڕینه‌کان به‌دوور بگرن، هه‌رزوو ده‌ستیان دایه هێندێ چاکسازی ڕووکه‌شی و هه‌ر یه‌که‌یان به شێوازێک ئاره‌زووی له جێبه‌جێکردنی گۆڕانکاریه‌کان ده‌ربڕی. بێگومان ئه‌مه‌ش نه‌یتوانی برینی قوڵی خه‌ڵکی زۆرلێکراو چاره بکات و تاوان و گه‌نده‌ڵی چه‌ندان ده‌یه‌ی ئه‌و ده‌سه‌ڵاته دیکتاتۆر و مرۆڤ کوژانه بشارێته‌وه. زۆر هه‌وڵیاندا و ئه‌ده‌ن به چاکسازی و پڕۆژه‌کانیان، چینی چه‌وساوه چاو به‌ست و فریو بده‌ن. به‌ڵام ناتوانن و نه‌شیانتوانیوه ئه‌وه‌یان بۆ بچێته سه‌ر، هه‌روا به‌ئاسانی توڕه‌یی جه‌ماوه‌ری چه‌وساوه دانامرکێته‌وه و به به‌ڵێن و په‌یمانی درۆ هه‌ڵیانخڵه‌تێنن. چونکه چاکسازی و گۆڕانکاری ڕیشه‌یی و ڕاسته‌قینه له‌ده‌ستی چینی کرێکاران خۆیاندایه، هه‌ر شتێکی به‌ده‌ر له‌وه دووباره‌بوونه‌وه‌ی هه‌مان نه‌زمی پێشووه.\nئێمه ئاگاداری پڕۆژه‌ی ئۆپۆزسیۆن و به‌رنامه‌ی چاکسازی سه‌رۆکی هه‌رێمین، به‌ڵام ئایا له سایه‌ی ئه‌م ده‌سه‌ڵاته حیزبی و میلیشیایه‌دا چاکسازی ده‌کرێت؟ ئایا ئه‌و پڕۆژانه‌ی ئۆپۆزسیۆن و سه‌رۆکی هه‌رێم، وه‌ڵامی داخوازیه‌کانی جه‌ماوه‌ری ناڕازی و خه‌ڵکی بێبه‌شی کوردستانه، که 62 ڕۆژ له پێناویدا قوربانی درا؟ بێگومان نه‌خێر. ئه‌بێ جه‌ماوه‌ری کوردستان ئه‌وه بزانن که له سایه‌ی دوو حیزبی ده‌سه‌ڵاتداری کوردیدا چاکسازی ناکرێت، چونکه خۆیان سه‌رچاوه‌ی قه‌یرانی سیاسی و ئابووریین له کوردستاندا. وه پێویسته ئه‌وه‌ش بزانین نه له کوردستان و نه له‌عێراقیشدا حکومه‌تێکی دامه‌زراو نیه، یان ده‌توانین بڵێین ده‌وڵه‌تێکی تۆکمه و پته‌و بوونی نیه، به‌ڵکو پشێوی و بارگرژی سیاسی ده‌سه‌ڵاتی تایفی و قه‌ومی و دینی بۆرژوازی ناسه‌قامگیر کۆمه‌ڵگای عێراق و کوردستانیشی داخانکردووه، که له‌هه‌ر چرکه‌یه‌کدا چاوه‌ڕوانی هه‌ڵوه‌شانه‌وه و داڕمانی لێ ده‌کرێ.\nپڕۆژه و به‌یاننامه‌ی چاکسازی هه‌رێم، جگه له‌وه‌ی شه‌راکه‌ت و به‌رژه‌وه‌ندی دوو حیزبی یه‌کێتی و پارتیه، له‌لایه‌ک بۆ بێنرخکردن و که‌مکردنه‌وه‌ی پڕۆژه‌ی سێ حیزبه‌که‌ی ئۆپۆزسیۆنی بۆرژوازی کورده و له‌لایه‌کی تریش بۆ کپکردنه‌وه‌ی ده‌نگی ناڕازی و خامۆشکردنه‌وه‌ی توڕه‌یی کرێکاران و زه‌حمه‌تکێشانی کوردستانه. ئایا پرس و بابه‌ت و داواکانی خه‌ڵک هه‌ر ئه‌و خاڵانه‌یه که ئۆپۆزسیۆن به‌رزی کردۆته‌وه و خه‌ریکی سازشه له‌سه‌ری؟ یان ئه‌و چاکسازیانه‌ی سه‌رۆکی هه‌رێم باسی لێوه ده‌کات. دیاره زۆر پرس و هه‌نگاوی گرنگتر و پێویسترهه‌یه که وه‌ڵامی بدرێته‌وه و باسی له‌سه‌ر بکرێت. ئایا بکوژانی خۆپیشانده‌ران ده‌سگیر و دادگایی کران؟ ئایا داخوازیه ئابووری و سیاسیه‌کانی جه‌ماوه‌ر چی به‌سه‌رهات که له‌پێناویدا خۆپیشاندان کرا؟ ئایا حکومه‌تی یه‌کیتی و پارتی وه‌ڵامیان دایه‌وه؟ جگه له زیندانیکردن و لێدان و ئه‌شکه‌نجه و ڕاونان و چاوسورکردنه‌وه و به‌سه‌ربازیکردنی شاره‌کان. بێگومان پڕۆژه‌ی ئۆپۆزسیۆن بۆ ده‌سکه‌وتی سیاسی و ئابووری خۆیان و پڕۆژه‌که‌ی سه‌رۆکی هه‌رێمیش له‌ژێر فشاری خۆپیشانده‌راندایه.\nچاکسازی ڕاسته‌قینه له یه‌کگرتوویی و یه‌کڕیزی و ڕێکخراوبوونی چینی کرێکار و توێژه ماندووه‌کانی کۆمه‌ڵگه‌دا خۆی ده‌بینێته‌وه، نه‌ک پڕۆژه‌کانی (ئۆپۆزسیۆن و ده‌سه‌ڵات)ی بۆرژوازی. ئه‌و پڕۆژانه‌ی هه‌ردوولایان بۆ ڕێکخستنه‌وه‌ی ماڵی بۆرژوازیه. ئه‌گینا چاکسازی به ده‌سه‌ڵاتێک ناکرێ که سامان و داهاتی کوردستانیان له‌ژێر ده‌ستی خۆیاندا قۆرخ کردبێت، هه‌رخۆشیان سه‌رچاوه‌ی گرفت و ناته‌واوی و که‌موکوڕیه‌کان بن. چاکسازی و ڕزگارکردنی کۆمه‌ڵگه له کۆیله‌یه‌تی سیسته‌می کرێگرته‌یی و به‌ده‌ستهێنانی دادپه‌روه‌ری و یه‌کسانی و ئازادی، ته‌نیا و ته‌نیا به خه‌بات و تێکۆشانی کرێکاران و توێژه چه‌وساوه‌کان دێته‌دی. تا سه‌رمایه‌داری باڵاده‌ست بێت، چاکسازی جگه له لاوازکردنی بزووتنه‌وه‌ی شۆڕشگێڕی و هه‌ڵخڵه‌تاندن و درێژه‌دان به‌چه‌وسانه‌وه‌ی کرێکاران له‌لایه‌ن بۆرژوازیه، شتێکی تری لێ سه‌وز نابیت.\nهه‌ربۆیه پێویسته کرێکاران به‌رژه‌وه‌ندی چینایه‌تی خۆیان زیاتر بناسن و ئه‌و ڕاستیه بزانن تا سه‌رمایه‌داری بمێنێ، کرێکاران و توێژه چه‌وساوه‌کان له ژیانی کوله‌مه‌رگی و بێمافی ڕزگاریان نابێت، که‌واته نه چاکسازی و نه پڕۆژه‌کانی ئۆپۆزسیۆن و ده‌سه‌ڵات، هیچ سوودێکی نیه و ناتوانێ ژیانی کرێکاران باشتر بکات، ئه‌وه‌ی ئه‌مڕۆ ده‌یانده‌نێ سبه‌ینێ لێیان ده‌سێننه‌وه. هه‌موو ڕیفۆرمێکی بۆرژوازی بۆ دوور خستنه‌وه‌ی کرێکارانه له چوونه پێشه‌وه و فراوانبوونه‌وه‌ی خه‌باتی چینایه‌تیاندا. هه‌رچه‌نده کرێکاران ده‌توانن له‌کاتی چاکسازیدا بزووتنه‌وه‌که‌یان به‌هێز و فراوانتر بکه‌ن و سه‌ربه‌خۆیی خۆیان له هێزه هه‌لپه‌رسته‌کانی بۆرژوازی جیابکه‌نه‌وه، ئامانج و داواکاریه‌کانیان، له‌چاو داخوازیه‌کانی ئۆپۆزسیوندا، زۆر له‌سه‌رتر بێت. هه‌میشه بۆرژوازی بۆ دامرکاندنه‌وه‌ی بزوتنه‌وه جه‌ماوه‌ری و کرێکاریه‌کان، خه‌ریکی به‌ڵێنی چاکسازی و گۆڕانکاری بووه، به‌ڵام له‌ڕاستیدا هه‌رزوو ده‌ستی خستۆته‌وه بینی کرێکاران و هه‌موو چالاکی و هه‌ڵسوڕانێکی کرێکاری سه‌رکوت کردووه، یان له‌ڕێی سه‌ندیکا کارتۆنیه‌کانه‌وه کرێکارانی به‌ش به‌ش و به‌لاڕیدا بردووه.\nله‌ڕاستیدا ده‌سه‌ڵاتی کوردی ناتوانێ تاسه‌ر به‌م شێوه‌یه‌ی ئێستا درێژی به‌ته‌مه‌نی خۆی بدات، چونکه هێشتا له‌ژێر فشاری ناڕه‌زایه‌تی و خۆپیشاندانه‌کانی 17 شوبات و ڕۆژانی دواتری دایه، دروشمی سه‌ره‌کی خۆپیشانده‌ران به‌دیهێنانی ئازادی و دادپه‌روه‌ری کۆمه‌ڵایه‌تییه. هه‌میشه‌ش ئه‌و ناره‌زایه‌تیانه له ته‌شه‌نه کردندان، ده‌سه‌ڵاتدارانیش ناچنه ژێر وه‌ڵامدانه‌وه به داخوازیه سیاسی و ئابووریه ڕه‌واکانی خه‌ڵکی به‌شخوراو. ئه‌مه‌ش جارێکی تر ئه‌و ڕاستیه نیشانده‌دات، چاکسازی درۆیه‌کی شاخداره و بۆ هێورکردنه‌وه‌ی توڕه‌یی جه‌ماوه‌ری سته‌ملێکراوه. ئه‌گینا گه‌ر په‌رۆشی بۆ پرسی چاکسازی هه‌بێت، له‌پێشدا ده‌بێت له دادگایه‌کی دادپه‌روه‌رانه‌ی سه‌ربه‌خۆدا، ده‌سه‌ڵاتدارانی بۆرژوازی کوردی له سه‌ر دزی و تاڵانی و تاوانه‌کانی بیست ساڵی ڕابردوویان دادگایی و سزا بدرێن. ئه‌م هیوایه‌ش کاتێک دێته‌دی که جه‌ماوه‌ری چه‌وساوه ڕیزه‌کانی خۆی ڕێکخست و بزووتنه‌وه‌که‌ی فراوانتر و کۆمه‌ڵایه‌تیتر کرده‌وه، ئه‌و کات کرێکاران له ناخی گۆڕانکاریه سیاسی و کۆمه‌ڵاتیه‌کاندا ده‌ژین و له‌هه‌لومه‌رجی شۆڕشگێڕانه‌دا هه‌نگاو به‌ره‌وپێس ده‌نێن بۆ قۆناغێکی تر له گه‌شه و هێز، که بۆرژوازی ناتوانێ خۆی له‌به‌رده‌م گڕکانی توڕه‌یی چه‌وساوه‌کاندا ده‌ربازبکات.\nتێڕوانینی ئۆپۆزسیۆن و پڕۆژه‌ی چاکسازی له سایه‌ی ده‌سه‌ڵاتی دوو حیزبی ملیشیاییدا، بۆ ئاڵۆگۆڕێکی ڕیشه‌یی له ڕاستای کۆمه‌ڵگه‌دا، به‌به‌راورد له‌گه‌ڵ ماف و خواسته ڕه‌واکانی جه‌ماوه‌ری کرێکار و به‌شمه‌ینه‌ت له گۆڕێنی سیسته‌می دواکه‌وتوانه‌ی سیاسی کوردستاندا ته‌واو ناکۆک و پێچه‌وانه‌یه. ده‌سه‌ڵات و ئۆپۆزسیۆنیش ده‌کرێت له‌سه‌ر پلان و نه‌خشه‌یه‌کی هاوبه‌ش ڕێک بکه‌و‌ن و له‌پێناوی پاراستنی به‌رژه‌وه‌ندیه‌کانیاندا جیاوازیه‌کانیان وه‌لاوه‌نێن. به‌ڵام ئایا ئه‌مه خزمه‌تێک به ئاڵوگۆڕی شۆڕشگێڕانه‌ی کۆمه‌ڵگای کوردستان ده‌کات؟ ئایا پڕۆژه‌که‌ی ئۆپۆزسیۆن ده‌توانێ به‌ر به ڕق و تووڕه‌یی خه‌ڵکی سته‌ملێکراو به‌رانبه‌ر به ده‌سه‌ڵات بگرێت؟ ئایا ده‌توانێت ده‌سه‌ڵاتی حیزبی و میلیشیایی و خێڵه‌کی و بنه‌ماڵه‌یی و دیکتاتۆری پارتی و یه‌کێتی بنبڕبکات؟ خۆپیشانده‌ران ده‌مێکه وه‌ڵامی ئه‌و پرسیارانه‌یان داوه‌ته‌وه، چونکه ئه‌و جۆره چاکسازیه، واته وازهێنان له داوا ڕه‌واکانی جه‌ماوه‌ری سته‌مدیده له جێبه‌جێکردنی دادپه‌روه‌ری کۆمه‌ڵایه‌تی و به‌ده‌ستهێنانی ئازادی و به‌فیڕۆدانی خه‌باتی ئه‌و جه‌ماوه‌ره‌ی خوێن و قوربانی زۆری له‌پێناودا به‌خشی.\nلێره‌وه گرنگی یه‌کگرتوویی و ئه‌رکی یه‌کخستنی داخوازیه‌کانی چینی کرێکار و توێژه بێبه‌شه‌کانی کۆمه‌ڵگه‌مان له به‌ده‌ستهێنانی ئامانجه چینایه‌تیه‌کاندا بۆ ده‌رده‌که‌وێت. کرێکاران ناتوانن چاره‌نووسێک، هیوا و ئاوات و ئاره‌زووکانیان پێوه به‌ستۆته‌وه بده‌نه ده‌سه‌ت ئۆپۆزسیۆنی بۆرژوازی، چونکه قازانج و به‌رژوه‌ندی کرێکاران و بۆرژوازی دژ و پێچه‌وانه‌ی یه‌کترن. که‌واته ئومێدی چاکسازی ڕاسته‌قینه‌ی ئابووری و سیاسی له کۆمه‌ڵگه‌ی بۆرژوازی کوردستاندا، خۆی له خواست و داواکاریه کرێکاریه‌کان و ڕاپه‌ڕین و شۆڕشی کرێکاری و دامه‌زراندنی ده‌وڵه‌تێکی سه‌ربه‌خۆیی جه‌ماوه‌ری کرێکاریدا ده‌بینێته‌وه.


كشانه‌وه‌ى به‌شێک له هێزه ئه‌منیه‌كان له‌كه‌ركوک و خورماتو بۆ خواروى عێراق\nبه‌هۆى خۆپیشاندان و ئاڵۆزیه‌كانى ناوچه‌كانى باشورى عێراق، حكومه‌تى عێراق به‌شێک له‌هێزه ئه‌منیه‌كانى له‌كه‌ركوک و قه‌زاى خورماتوى پارێزگاى سه‌ڵاحه‌دین به‌ره‌و ئه‌و ناوچانه كێشایه‌وه، له‌كاتێكدا داعش له‌ده‌وروبه‌رى كه‌ركوک جم و جۆڵى هه‌یه.\nنازم كه‌هیه رێكخه‌رى پێشوى په‌یوه‌ندیه‌كانى نێوان پێشمه‌رگه‌و حه‌شدى شه‌عبى له‌كه‌ركوك، به‌ده‌نگى ئه‌مه‌ریكاى راگه‌یاند"پۆلیسى فیدرالى و سوپا له‌ده‌وروبه‌رى كه‌ركوك بوونیان هه‌یه، به‌ڵام به‌شێك له‌هێزه‌كانى دژه‌تیرۆر براون بۆ خواروى عێراق."\nسه‌ره‌تاى ئه‌م مانگه، عێراق هێزێكى زۆرى ره‌وانه‌ى ده‌وروبه‌رى كه‌ركوك كرد بۆ ئه‌نجامدانى ئۆپه‌راسیۆن دژى داعش ، به‌ڵام خۆپیشاندانه‌كانى خواروى عێراق پرۆسه‌كه‌ى راگرت.\nنازم كه‌هیه، ئاماژه‌ى به‌وه‌كرد داعش له‌ده‌وروبه‌رى كه‌ركوك جم و جۆڵى هه‌یه، ره‌نگه عێراق پشتى به پێشمه‌رگه به‌هێزبێت، له‌حاڵه‌تى دروستبونى مه‌ترسیدا له‌سه‌ر كه‌ركوك بۆیه ئه‌و هێزانه كێشاوه‌ته‌وه.\nهه‌روه‌ها له‌قه‌زاى خورماتوى پارێزگاى سه‌ڵاحه‌دینیش، لیوایه‌ك له هێزه‌كانى به‌رپه‌رچدانه‌وه‌ى خێرا به‌ره‌و خواروى عێراق بران، كه‌ئه‌ركى ئه‌و هێزه پاراستنى ئه‌منیه‌ت و راگرتنى باڵانسه له‌نێوان كورد و توركمانى شیعه‌دا.\nمحه‌مه‌د فایه‌ق به‌رپرسى راگه‌یاندنى قایمقامیه‌تى خورماتو، ئاماژه‌ى به‌وه‌كرد له‌كۆى 4 لیواى به‌رپه‌رچدانه‌وه‌ى خێرا، عێراق ته‌نها لیوایه‌كى له‌خورماتو كێشاوه‌ته‌وه، وتى"مانه‌وه‌ى ئه‌و هێزه له قه‌زاكه گرنگه و زامنى سه‌قامگیرى خورماتوه."\nماوه‌ى چه‌ند رۆژێكه حكومه‌تى عێراق له‌زۆربه‌ى پارێزگاكانه‌وه هێز ره‌وانه‌ى ناوچه‌كانى باشورى عێراق ده‌كات، به‌مه‌به‌ستى كۆنترۆڵكردنى دۆخى ئه‌منى ئه‌و ناوچانه و كۆتایى هێنان به‌خۆپیشاندان و ناره‌زایه‌تیه‌كان.


وەزارەتی گواستنەوە لەسەر لێدانی لەزگە و لۆگۆی تەكسی ڕوونكردنەوە دەدات\nداوای درێژكردنەوەی ماوەكەی كراوە\nوەزارەتی گواستنەوەی هەرێم ڕایدەگەیەنێت، پێشنیاریانكردووە ماوەی لێدانی لۆگۆ و لەزگە بۆ تەكسی تا 1ی تشرینی دووەمی داهاتوو درێژبكرێتەوە.\nوەزارەتی گواستنەوە و گەیاندنی هەرێم ڕوونكردنەوەیەكی بڵاوكردەوە و تیایدا هاتووە، بە نوسراوێك لە 29ی تەمموز پێشنیاریان بۆ وەزارەتی ناوخۆ كردووە بەمەبەستی درێژكردنەوەی ماوەی لێدانی كارتی زانیاری و لۆگۆ و لەزگەی تەكسی لە هەرێمی كوردستان.\nدەشڵێت، بەهۆی ئەوەی لەئێستادا ڕێژەیەكی زۆر تەكسی ماون لەو پڕۆژەیە سوودمەندبن، وەزارەتی گواستنەوە و گەیاندن لەبەر بەرژەوەندی گشتی پێشنیاری درێژكردنەوەی ماوەی سێ مانگی كردووە بۆ لێدانی لۆگۆ و لەزگەی تەكسی واتا تا بەرواری 2021/11/1.\nدوای ئەو وادەیە داوا لە وەزارەتی ناوخۆ كراوە لەڕێگەی بەرێوەبەرایەتیەكانی هاتوچۆی پارێزگاكان دەستبكەن بە ڕێككارەكان و لێپێچینەوە لەگەڵ شوفێری سەرپێچیكار ئەنجامبدەن، وەك ئەوەی لە بەشێكی دیكەی ڕوونكردنەوەكەدا هاتووە.\nهەروەك ڕێككارەكانی بەرامبەر شۆفێری سەرپێچیكار دیاریكردووە بە بە پێبژاردنی (500) هەزار دینار و، بۆ هەر مانگێك دواكەوتن (500) هەزار زیادبكرێت.\nوەزارەتی گواستنەوە ئاماژەی بەوەشداوە، “لەپێناو بە پیشەییکردنی کاری شۆفێری تەکسی و پاراستنی بەرژەوەندی هاوڵاتییان و شۆفێرانی تەکسی و جێبەجێکردنی یاسا و ڕێنماییەکان، بریار لەسەر ئەم پێشنیارانە دەدرێ لەدوای کۆبوونەوەیەکی هاوبەشی هەردوو وەزارەت”.


لێدوانی بەکارھێنەر:Mohamad.jamal.abdulqader1998 - ویکیپیدیا، ئینسایکڵۆپیدیای ئازاد\nبەخێرھاتی بۆ ویکیپیدیا Mohamad.jamal.abdulqader1998!\nویکیپیدیا ئینسایکڵۆپیدیایەکی ئازادی ئینتەرنێتییە کە بە دەستی بەشداربووانی خۆبەخشەوە لە سەرانسەری جیھاندا پێکدێت. سەیرکردن، لەبەرگرتنەوە و بەکارھێنانەوەی ناوەڕۆکی ویکیپیدیا ئازادە. ویکیپیدیا دەستەی نووسەران یان چاودێرانی تایبەتی نییە و ھەموو کەس لەسەر ئینتەرنێت دەتوانێت دەستکاری و چاودێریی وتارەکانی بکات. ئەم ویکیپیدیایە کە بە شێوەزاری ناوەندی (سۆرانی) لە زمانی کوردی (Central Kurdish Branch) دەنووسرێت، لە ٢٠٠٩ەوە لە ویکیپیدیای کوردیی باکووری (کورمانجی) بە ھۆی چەند کێشەی تەکنیکی و زمانەوانییەوە جیا بووەتەوە و ئێستا ٣٧٬٤٥٥ وتار و ١٧٢ بەشداربووی چالاکی ھەیە.\n⇐ئارام وتووێژ💭 ٢٠:٢٤، ١٢ی کانوونی یەکەمی ٢٠١٩ (UTC)[وەڵامدانەوە]\nRankine cycle بۆ سڕینەوەی خێرا ھەڵبژێردرا[دەستکاری]\nتاگێک لەسەر Rankine cycle داندراوە کە داوای سڕینەوەی وتارەکە دەکات. ئەمە لەژێر پێوەری و١٠ی سڕینەوەی خێرا کراوە، چوونکە وادیارە وتارەکە دووبارەیە یان لەبەرگیراوەی وتارێکە کە پێشووتر سڕدراوەتەوە.\nئەگەر پێت وایە ئەم پەڕەیە نابێت بسڕدرێتەوە لەبەر ئەم ھۆکارە، لەوانەیە پێویست بکات ناڕەزایی دەرببڕیت بە سەردانکردنی پەڕەکە و کرتەکردن لەسەر ئەو دوگمەیەی کە دەڵێت «دەربڕینی ناڕەزایەتی بەرامبەر بە سڕینەوە» کە ھەلێکت پێ دەدات بۆ ڕوونکردنەوە کە بۆچی نابێت پەڕەکە بسڕدرێتەوە. بەھەرحاڵ، ئاگاداربە کە ھەرکاتێک پەڕەیەک تاگی سڕینەوەی خێرای لێ درا، لەوانەیە بەبێ دواخستن بسڕدرێتەوە. تکایە خۆت تاگی سڕینەوە لە پەڕەکە لامەبە. سەیری سیاسەتەکان و ڕێساکان بکە تاکوو لە داھاتوودا ئەمە ڕوونەداتەوە. ئەگەر پەڕەکە سڕدراوەتەوە، و دەتەوێت بھێندرێتەوە بۆ باشترکردنەوەی، تکایە پەیوەندی ببەستە لەگەڵ بەڕێوەبەرێکی سڕینەوە، ئەگەر لە پێشوودا ئەمەت ئەنجام داوە، تکایە چاوەڕێی وەڵام بە. ⇐ئارام وتووێژ💭 ٢١:٣٤، ٢٧ی نیسانی ٢٠٢١ (UTC)[وەڵامدانەوە]\nوەرگیراو لە «https://ckb.wikipedia.org/w/index.php?title=لێدوانی_بەکارھێنەر:Mohamad.jamal.abdulqader1998&oldid=779279»\nئەم پەڕەیە دواجار لە ٢١:٣٤ی ٢٧ی نیسانی ٢٠٢١ نوێ کراوەتەوە.


مێژووی نەورۆز – History Of Kurd\nHome / مێژووى ئاینەکان / ئاینى زەردەشتى / مێژووی نەورۆز\nزريان احمد 2016-03-16\tئاینى زەردەشتى, بەشی مێژووی كورد, مێژووى ئاینەکان, مێژووی كۆنی كورد لێدوان نووسین ناچالاککراوە لە مێژووی نەورۆز 5,842 Views\nنەورۆز داب و نەریتێکی زۆر کۆن و دێرینە کە لە لایەن کورد و فارس و…ھتد، بە شێوەی جۆربەجۆر پەیڕەو دەکرێت. ڕەگ و ڕیشەی دەگەڕێتەوە بۆ کەونارایەکی پێش لە مێژوو. ھەندێ کەس بە ھەڵە پێیان وایە زاڵبوونی کاوە بەسەر زوحاک سەرچاوەی نەورۆزە. بەڵام نەورۆز زۆر لە ئەفسانەی زوحاکیش کۆنترە. شارەزایانی نەورۆز، بڕوایان وایە جەمشێد کە یەکێک لە پاشاکانی پێشدادییەکان بووە، نەورۆزی داھێناوە. ژیانی ئەو پاشایانە لە ئەفسانە بەدەر نییە و بەسەرھاتەکانیان زۆر خەیاڵین و سەردەمەکەشیان پێش لە چاخی مێژووە. کەوا بێت بنەمای نەورۆز دەگەڕێتەوە بۆ چاخە دێرینەکان. کەوناراییەکان پێیان وا بووە کە لە مانگی نەورۆزدا ’گیانە پاکەکان’ سەردانی کەس و کارەکانیان لەسەر زەوی دەکەنەوە و ئاگر ھەڵدەکەن و ’ خوانی حەوت سین’ دەچنن و بەدەوریدا دادەنیشن. بۆیە چەند ڕۆژێک پێش لە ھاتنی نەورۆز، خەڵک دەست دەکەن بە تەکاندنی کەلوپەل و ناو ماڵیان و جلی نوێ لەبەر دەکەن و بە ئاگر ھەڵکردنەوە دەچنە پێشوازی نەورۆز. دیارە نەورۆز لە ناوچە جۆربەجۆرەکاندا بە شێوەی جیاواز ئەنجام دەدرێت و داب و نەریتەکانی نەورۆز لای گەلانی ناوچەکەش جیاوازیی ھەیە. جەژنی نەورۆز پێشینەیەکی دوورودرێژی ھەیە و کۆنترین جەژنی مرۆڤە لە سەر زەوی. بە پێی ئەو لێکۆڵینەوانەی لەو بوارەدا کراون، کۆنترین مرۆڤەکانی سەر گۆی زەوی، ئەو کاتەی کە لە ئەشکەوتەکاندا ژیاون، رۆژی یەکەمی بەھاریان کردووە بە جەژن. دکتور مەولوود ئیبراھیم حەسەن لە وتارێکی تێر و تەسەلدا بە وردی چووەتە سەر بنج و بناوانی مێژووەوە و بەڵگە دێنێتەوە لەسەر ئەوەی کە ئەو جەژنە ھەمان جەژنی (تەمووز و عەشتار)ە، کە سۆمەرییەکان پێش ئەوەی لە ئەشکەوتەکانی کوردستان بێنە دەر و بەرەو خوارووی وڵاتی عێراقی ئێستا داگەڕێن، ئەو جەژنەیان بەڕێوە بردووە.\nئاگر سومبوڵی نەورۆز لای کوردان نەورۆز تێکەڵ بووە بە کۆمەڵێک ئەفسانەی سەیر و سەمەرە. لە ئێرانی کۆندا لە یەکەم رۆژی بەھاردا واتە رۆژی نەورۆز، پاشای وڵات دەرگای خستووەتە سەر پشت بۆ دیدار لەگەڵ خەڵکی وڵاتەکەیدا و رۆژەکانی تەرخان کردووە بۆ چاو پێکەوتنی ھەموو چین و توێژەکانی کۆمەڵگا. ھەر لەو رۆژەشدا خەڵات و دیاری پێشکەش بە دەست و پێوەندەکانی کردووە و دیارییشی لێیان وەرگرتووە. ھۆنەری فارس، فیردەوسی دانەری پەرتووکی شانامە، بنەچەی نەورۆز دەباتەوە سەر کۆنە ئەفسانەیەکی بێ بنەما، واتە ئەفسانەی کاوە و زوحاک. ئەوەی فیردەوسی باسی دەکات ھیچ بنەمایەکی مێژوویی نییە. دیارە زوحاک یان (ئاستیاگ) ھەبووە و دوایین پاشای مادەکان بووە. بەڵام نەوەک ئەو جۆرەی کە فیردەوسی باسی دەکات. ئاخر فیردەوسی وەکوو کابرایەکی خوێنخۆری مار لەشانی زاڵم باسی دەکات کە دەبوو ھەموو رۆژێ مێشکی دوو گەنجی دەرخوارد بدەن. ھەر بۆیە کاوەی ئاسنگەر لێی یاخی دەبێت و شۆڕشێکی لە دژی بەرپا دەکات و تەخت و بەختی لێ وەردەگێڕێ. لە حاڵێکدا ھەر لەو وتارە بەڵگەمەندەی د.مەولوود ئیبراھیم حەسەندا ھاتووە، کە ئاستیاگ دوایین پاشای مادەکان، نەک زاڵم و شێت نەبووە بەڵکو پیاوێکی تا بڵێی ڕووخۆش بووە. بەڵام مێژووی پەیوەندیدار بەو کابرایە تەواو پێچەوانە و شێوێندراوە. بە ڕای من، سەرکەوتنی ھەخامنشییەکان، بەسەر دەوڵەتی ماددا و کۆتاییھاتنی تەمەنی یەکەمین دەسەڵاتی کوردی و سەرکەوتنی تیرەیەکی فارس و دامەزراندنی دەوڵەت لە لایەن ئەوانەوە، بووەتە ھۆی ئەوەی کە لە کۆنەستی فارسەکان بە گشتی و لە نەستی کەسێکی وەک فیردەوسیدا بە تایبەتی، ئەفسانەیەکی لەو جۆرە بیچم بگرێت (وێنا بکرێت) و ڕوخساری ئەو دوژمنەی پێ ناشیرین و بکرێت. دەڵێن: رۆژێک منداڵێک لە باوکی دەپرسێ: باوکە ڕوخساری شەیتان لەو وێنەیەدا بۆچی ئەوەندە ناشیرین و دزێوە؟ باوکەکەی دەڵێ: چونکە ئەو وێنە بە دەستی دۆستەکانی شەیتان نەکێشراوە. ئەوەی ڕاستی بێت مێژووی کوردیش ھەتا ئێستا خۆی نەینووسیوەتەوە، بۆیە جگە لە لایەنی کەم و کووڕی شتێکی ئەوتۆمان لە مێژووی کۆن لەبەردەست دا نییە کە مۆرکی خۆمانی پێوە بێت. تەنانەت ئەو بۆنە پیرۆز و جێگە شانازییانەش کە ھەمانبوون، بە جۆرێک مۆرکە کوردییەکەیان لێ سڕیونەتەوە و بە ناو نەتەوە و گەلانی باڵادەستەوە کراون، بۆ ئەوەی ئێمە شتێکمان نەبێت کە وەک پاڵپشت و بەڵگەی مێژوویی پاڵی پێوە بدەین. ئێستا کە بە پێی بەڵگە مێژووییەکانیش دەرکەوتووە کە نەورۆز جەژنێکی تەواو کوردییە و لە کوردستانەوە بە وڵاتان و ناوچەکانی دیکەی دەورووبەرماندا بڵاو بووەتەوە، ھێشتا وەک پێویست دەڵێی لە ڕوومان ھەڵنایەت ڕاشکاوانە بڵێین ئەو جەژنە جەژنێکی ڕەسەن کوردییە. ئێستاش لە کۆنەستی (ھزری) ئێمەدا ئەو ڕۆژە ڕۆژی سەرکەوتنی (کاوەی ئاسنگەر)ە بە سەر زوحاکی مار لەشاندا. لە حاڵێکدا ئەوە ھیچ بنەمایەکی مێژوویی نییە ئەفسانەیەکی سازکراوە. ئەگەر واشی دانێین کاوەیەک بووبێت و تەخت و بەختی زوحاکی ’ماد’ی وەرگێڕابێت، ئەوا کورد چۆن شانازی دەکات بە کەسێکەوە کە کۆتایی بە یەکەمین دەسەڵاتی کورد ھێناوە و دواتریش گەڕاوە بە قسەی فیردەوسی بە شاخ و کێواندا و لەوێ ’فەرەیدوون’ی دۆزیوەتەوە و کردوویەتی بە پاشا. فەرەیدوونیش کورد نەبووە. ئەگەر وای دانێین کاوەیەکیش لە گۆڕێدا بووبێت (ھەبوو بێت) و کورد بووبێت، ئەوا کاوە خۆفرۆشێکی خەیانەتکار بووە و مێژووش پڕە لەو جۆرە کەسانە کە بەداخەوە شانسیان گرتوویەتی و دواتر بە پێچەوانەوە ناویان بە چاکە رۆیشتووە.\nنوێ ڕۆژ یان نەورۆز لە کوردەوارییەکەی خۆماندالە کەس شاراوە نییە کە کورد ھەر لە بنەچەکدا (بنێڕا)، گەلێکی ئاژەڵدار بووە و بە دەم ئاژەڵداریشەوە کشتوکاڵیشی کردووە. کەوابوو گەڕیانی وەرزەکانی و گۆڕانە وەرزییەکان، لە ژیانی ئەو گەلەدا گرینگی تایبەت بە خۆی ھەبووە. بە تایبەتی کوردستان نیشتمانێکی کوێستانییە و وەرزی زستان لە کۆندا تەمەنێکی درێژتر لە ئێستای ھەبووە و ئێستاش پیاوە بەتەمەنەکانی کورد باشیان لەبیرە کە جاری جاران (ساڵی ساڵان) بەفرێکی قورس دەباری و جار ھەبووە ھەتا دوو مانگ لە بەھاریش تێپەڕیوە و بەفر ھەر نەتواوەتەوە و زەوی و ڕێ و بانی بەر نەداوە. لەو حاڵەتەدا کوردی ئاژەڵدار دەکەوێتە تەنگژەی بێ تفاقی و بێ ئازوقەیەیی (ئاوردوویی). بە پێی ھەموو ئەو ھۆکارانە، کە ھەم سرووشتی و ھەمیش ھەرێمییە کورد تەواو بوونی وەرزی تووش و سەرمای (سەرما و سۆڵەی) زستانی کردبێتە جەژن. مامۆستا ھێمن موکریانی جەژنی نەورۆز دەباتەوە سەردەمی ئاژەڵداریی کورد و بە تایبەتی پێی وایە ئەو ڕۆژە ڕۆژی مەڕ زایینە. لەو سۆنگەیەوە کە مەڕداری کورد ڕانە مەڕەکەی لەو ڕۆژەدا دەزێ بۆیە ڕۆژەکەی کردووەتە جەژن. لە مێژووی جەژنە ئێرانییەکاندا جەژنێکیش ھەیە بە ناوی جەژنی مێھرەگان. ئەو جەژنە یەکەم رۆژی پاییز بووە. مەڕدار لەو رۆژەدا بەرانیان لە مێگەل بەرداوە. واتە ئەو ڕۆژە ڕۆژی بەرانگرتنی مەڕ بووە. بۆیە ئەو ڕۆژەش کراوە بە جەژن و بە مێھرەگان ناوی دەرکردووە و مامۆستا ھێمن لەسەر ئەو باوەڕەیە کە ھەر ئەو ناوی جەژنی مێھرەگانە دواتر بووەتە مێھرەجان و بە تایبەتی عەرەبەکان بە زۆربەی جەژن و کۆڕەکانی خۆیان دەڵێن مێھرەجان. بە گشتی مەودای نێوان جەژنی مێھرەجان و جەژنی نەورۆز پێنج مانگە. ’مەڕ بە پێنج مانگ دەزێ. پێشینیان دەڵێن بەرخ پاش سەد ڕۆژ ڕووحی وەبەر دێ و مەترسیی بەرئاویتن کەم دەبێتەوە. جەژنی سەدە کە ئێستاش لە زۆر شوێنی کوردستان دەیکەن و پێی دەڵێن ’بێڵن دانا’، پێوەندیی لەگەڵ ئەم باسە ھەیە. دوو مانگ پایز و سێ مانگ زستان دەکاتە پێنج مانگ و لە شەوی یەکەمی بەھاردا زەوی مەڕ دێ و جەژنی ھەرە گەورەی مەڕدارە. بۆچوونەکەی مامۆستا ھێمن زۆر لە ڕاستییەوە نزیکترە لەو بەناو مێژوونووسانەی کە بە ویستی دەسەڵات مێژوویان بە ئارەزووی خۆیان و ئەربابەکانیان نووسیوەتەوە. پاش رووخانی ئیمپراتۆریەتی میدییەکان، ئەوانەی دێن و سەربردە و مێژوو دەنووسنەوە، دەبێ بەو شێوەیە بینووسنەوە کە دەسەڵات دەفەرموێ. کەوابوو ئەگەر ڕوخسارێکی سامناک لە دوایین پاشای میدییەکان واتە ئاستیاگ پیشان بدەن، شتێکی سەیر نییە. ئەگەر زۆر زۆر دووریش نەگەڕێینەوە و وردبینانە لە مێژووی ھاوچەرخی خۆمان بڕوانین و لێی وردبینەوە، دەبینین ئێستاش دەسەڵاتە دیکتاتۆرەکان، چۆن لە ھەموو ڕێگەیەکەوە ھەوڵ دەدەن ڕوخساری راستەقینەی ئازادیخوازان بخەنە بن پەردەی سەدان ناو ناتۆرەی دزێوەوە. دوور نەڕۆین ئەگەر بۆ مانای وشەی پێشمەرگە بگەڕێینەوە نێو قامووسی بەعسییەکان، پێتانوایە چ پێناسەیەک لە پێشمەرگە کرابێت؟ ئەوە لە سەردەمێکدایە کە ئێمەش ئەگەر ھاوسەنگی ئەوانیش دەستمان بە قەڵەم ودامودەزگای ڕاگەیاندن نەگەیشتبێ بۆ وەڵامدانەوەیان، لانیکەم دەرفەتی ئەوەمان ھەبووە، لە ھەندێ کەناڵەوە حەق بوون و ڕەوا بوونی داواکانمان بۆ خەڵک ڕوون بکەینەوە. جا وەرن سەیری سەردەمێکی کۆنی کۆن بکەن کە کوردی لێقەوماو خاوەنی ھیچ خوێندەوارییەک نەبووە و دەسەڵاتدارەکانی زاڵ بەسەر نیشتیمانەکەیدا چۆن دڵیان ویستوویەتی مێژوویان بۆی نووسیوەتەوە. بۆیە ئەفسانەی کاوە و زوحاک تەنیا فێڵێکە لە مێژووی ئێمە کراوە. لانیکەم ئەگەر تەنیا بە مەبەستی ئەوەش بووبێت کە ھیچ کات لە ڕوومان ھەڵ نەیەت، بە شانازییەوە باسی ئیمپراتۆریەتی میدییەکان بکەین.\nئەم زانیارییانە، لە ئنسایکڵۆپیدیای ئازاد (ویکیپیدیا) بڵاو بووەتەوە، وەک خۆی دامانناوە\nPrevious تەسەوف و عیرفان ناسی\nNext ڕێڕه‌وی تێكۆشان ” بیره‌وه‌ریه‌كانی كریم أحمد “


تازەکەند جنێزە - ویکیپیدیا، ئینسایکڵۆپیدیای ئازاد\nTazeh Kand-e Janizeh - تازەکند جنیزە - Tezekend Cenîze\nپۆتانەکان: 37°39′50.5″N 44°58′13.5″E / 37.664028°N 44.970417°E / 37.664028; 44.970417پۆتانەکان: 37°39′50.5″N 44°58′13.5″E / 37.664028°N 44.970417°E / 37.664028; 44.970417\n١٬٣٥٥ مەتر (٤٬٤٤٦ پێ)\nتازەکەند جنێزە گوندێکە، کەوتووەتە گوندەواری چەمێ نازی، ناوچەی نازی، شارستانی ورمێ، پارێزگای ورمێ، ڕۆژھەڵاتی کوردستان، ئێران.\nتازەکەند جنێزە ھاوسنوورە لەگەڵ ئەم گوندانە:\nلە باکوورەوە لەگەڵ گوندی قەرەلەرا.\nلە باشوورەوە لەگەڵ گوندی لۆڕ.\nلە ڕۆژھەڵاتەوە لەگەڵ گوندی تازەکەند قاترچی.\nلە ڕۆژاواوە لەگەڵ گوندی تازەکەند یورقانلوی.\nبە پێی سەرژمێریی گشتیی جەماوەر و خانووی ئێران لە ساڵی ٢٠٠٦دا، ژمارەی دانیشتووانی ئەم گوندە (٢٣٤) کەس و (٦٢) خێزان بووە.\nوەرگیراو لە «https://ckb.wikipedia.org/w/index.php?title=تازەکەند_جنێزە&oldid=909453»\nئەم پەڕەیە دواجار لە ٢١:٣٠ی ٩ی شوباتی ٢٠٢٢ نوێ کراوەتەوە.


پۆلیسی سلێمانی ڕایگەیاند، لە درێژەی هەوڵەکانیان بۆ جێبەجێکردنی بڕیارەکانی قوباد تاڵەبانی، جێگری سەرۆکی حکومەت، کۆمەڵێک ئۆتۆمبێلی بێسەرەتا و چەکیان دەستبەسەرداگرتووە.\nپۆلیسی سلێمانی لە ڕاگەیەندراوێکدا ئاشکرایکردووە، “لەژێر ڕۆشنایی بڕیارەكانی قوباد تاڵەبانی جێگری سەرۆكی حكومەتی هەرێمی كوردستان و بەسەرپەرشتیی ڕاستەوخۆی بەڕێوەبەری پۆلیسی پارێزگای سلێمانی، لەماوەی دوو ڕۆژی هەڵمەتی دەستبەسەرداگرتنی ئۆتۆمبێلی بێسەرەتا و چەكی بێمۆڵەت، هێزەكانی بەڕێوەبەرایەتیی پۆلیسی پارێزگای سلێمانی بەهاوكاری بەڕێوەبەرایەتیی پۆلیسی هاتوچۆی سلێمانی، توانییان دەستبگرن بەسەر ژمارەیەك چەك و ئۆتۆمبێلی بێسەرەتادا”.\nبەپێی ئامارەکەی پۆلیسی سلێمانی، لە ماوەی دوو ڕۆژدا 11 چەك لە جۆری (2 كڵاشینكۆف، 9 دەمانچە) ، 7 ئۆتۆمبێلی بێسەرەتا ،150 لەزگە و پەردەی ڕەش، بڕێك دەرمانی ڕێگەپێنەدراو دەستی بەسەرداگیراوە.\nهاوکات پۆلیسی سلێمانی ئاشکراشیکردووە، هەڵمەتی دەستبەسەرداگرتنی ئۆتۆمبێلی بێسەرەتا و چەكی بێمۆڵەت و لێپێچینەوەی یاسایی لەو شۆفێرانەی لەزگە و پەردەی جامڕەش بەكاردەهێنن، بەردەوام دەبێت.\nوەزارەتی تەندروستی لەگەڵ قەدەغەی هاتوچۆدایە.. پێشنیازەکانیان بۆ لیژنەی باڵا چییە؟\nپۆلیسی سلێمانی ڕایدەگەیەنێت، لەلایەن مەفرەزەكانی پۆلیسی سەرچنارەوە دوو كەس بەتۆمەتی تەقەكردن دەستگیركراون. بەڕێوەبەرایەتیی پۆلیسی پارێزگای سلێمانی بڵاویكردەوە، له…


وێبسایتی شتومەک | وشککەرەوەی قژ فیلیپس - ٢٣٠٠ وات - ٢ دەم - ئایۆنی -پاراستنی قژ - دەمی بڵاوکردنەوەی هەوا - HP8260 - گەیاندنی هەرزان\nHomeجوانکاری و تەندروستیجوانکاری و تەندروستی خانمانوشککەرەوەی قژوشککەرەوەی قژ فیلیپس – ٢٣٠٠ وات – ٢ دەم – ئایۆنی -پاراستنی قژ – دەمی بڵاوکردنەوەی هەوا – HP8260\nڕێگریکردن لە گەرمی زیادە بەهۆی بوونی تایبەتمەندی دابەشکردنی هاوچەشنی گەرمی Even Heat Distribution\nتەکنەلۆجیای پێشکەوتووی فیلیپس EHD مانای ئەوەیە کە ئامێری وشککەرەوەکەت دەمێکی نایاب دیزاینکراو بەکاردەهێنێت تا دڵنیایی بدات کە هەمیشە گەرمی بە هاوچەشنی دابەشدەکات، تەنانەت لە پلە گەرمییە بەرزەکانیشدا. هەروەها ڕێگری دەکات لە سووتان و تێکچوونی هەندێک بەشی قژت. ئەم تایبەتمەندییە بەتەواوی قژت دەپارێزێت لەگەرمی زیادە و بە شێوەیەکی تەندرووست و بریقەدار دەهێڵێتەوە.\nتایبەتمەندی ڕێکخستنی گەرمی ThermoProtect بۆ دەسکەوتنی باشترین پلەی گەرمی\nتایبەتمەندی حاڵەتپێدانی ئایۆنیی دەبێتە هۆی وشککردنەوەیەکی دوور لە ئاڵۆسکاوی قژ. ئایۆنە سالبە بارگاوییەکان بژبوونی قژت ناهێڵن، نەرمی دەکەن و ڕووپۆشی تاڵەکانی قژ لووس دەکەن بۆئەوەی زیاتر درەوشاوە و بریقەدار دەربکەوێت. لەئەنجامدا قژێکی خاو، نەئاڵۆسکاو و بریقەدارت دەستدەکەوێت.\nتوخمی سیرامیک گەرمی ئەوپەڕی ژێرسوور دابیندەکات، کە گەرمییەکی لەسەرخۆی هەیە وادەکات قژت لەناوەوە وشکببێتەوە و لە زیادوشکبوونەوە دەیپارێزێت، بێ ئەوەی کاریگەری بکاتە سەر کات و کاریگەریی وشکبوونەوەکە.\nدەمێکی هەواکۆکەرەوەی هەرە تەسک بۆ دەسکەوتنی باشترین ستایل\nدەمی هەواکۆکەرەوەکە تەسکە بۆ دەرکەوتنی قژت بە جوانترین شێوە، بە بریقەداری و دەسکەوتنی ئەو شێوازەی خۆت مەبەستتە.\nئەم بڵاوکەرەوەیە ی هەوا قژ بە شێوەیەکی تەندرووست وشکدەکاتەوە، بژبوونی قژ کەمدەکاتەوە و قەبارەی قژ زیاددەکات بەهۆی بڵاوکردنەوەی لیشاوی هەواکە بەناو قژدا. بەرزی و قەبارە بۆ قژ زیاددەکات، بەتایبەت کاتێک لەسەر ناوچەکانی ناو قژ و تاڵەکانی قژ بەکاردەهێنرێت، باشترین ڕێگایە بۆ درووستکردنی قژێکی لوول و ئەڵقەدار.\nتایبەتمەندیی CoolShot ڕێکخستنێکی پێشکەوتووی وەهایە کە پێویستە لە ئامێری وشککردنەوەی قژەکەتدا هەبێت. ئەم تایبەتمەندییە گوورزەیەک لە هەوای سارد دەردەپەرێنێت کە دەتوانی دوای جوانکردنی قژت بەکاریبهێنیت بۆ تەواوکردن و ڕاگرتنی ستایلی قژت.\nفلتەری لێشاوی هەواکە لێدەکرێتەوە بۆ ڕێگریکردن لە گیربوونی قژ لەناو وشککەرەوەکەدا\nفلتەری هەواکە لە دواوەی ئامێرەکە لیدەکرێتەوە و خاوێندەکرێتەوە . هەروەها ڕێگرە لە گیربوونی قژ لەناو ئامێرەکەدا. فلتەری هەواکە لێدەکرێتەوە مامەڵەکردن لەگەڵیدا ئاسانە. فلتەرەکە لێبکەرەوە و پاکی بکەرەوە. کردنی ئەم کارە بەبەردەوامی ڕێگەدەگرێت لە کۆبوونەوەی تەپوتۆز و موو لە ناو فلتەرەکەدا.\nکۆد: Philips-HP8260 بەش: وشککەرەوەی قژ\nتوانا ٢٣٠٠ وات\nڕەنگی ئامێرەکە مۆر\nڕووپۆشی سیرامیکی هەیەتی\nببە بە یەکەم کەس کە ڕای خۆی دەنووسێت دەربارەی “وشککەرەوەی قژ فیلیپس – ٢٣٠٠ وات – ٢ دەم – ئایۆنی -پاراستنی قژ – دەمی بڵاوکردنەوەی هەوا – HP8260” هەڵوەشاندنەوەی وەڵام


دووەمین فێستیڤاڵی شانۆی مۆنۆدراما لە حاڵی بەڕێوەچووندایە | بینه‌ر\nچهارشنبه ۲۱ تیر ۱۳۹۶ - ۲۱:۴۰\nدووەمین فێستیڤاڵی شانۆی مۆنۆدراما لە حاڵی بەڕێوەچووندایە\nدووەمین فێستیڤاڵی شانۆی مۆنۆدراما بە بەشداری ۱۰ شانۆ لە لایەن ۱۰ گرووپ و تیپی هونەریی شارەكانی رۆژهەڵات و باشووری كوردستان بەڕێوە دەچێت.\nبە پێی ڕاپۆڕتی بینەر، ڕۆژی یەکشەممە ۱٨ی پووشپەڕ، دووەمین فێستیڤاڵی شانۆی مۆنۆدراما بەسەرپەرشتی وەزارەتی رۆشنبیری و بەڕێوەبەرایەتی هونەری شانۆی هەولێر دەستی‌پێکرد و تا ٥ ڕۆژ درێژەی هەیە.\nسەلام باپیر، بەرپرسی ڕاگەیاندنی فێستیڤاڵ بە ڕۆژنامەنووسان ڕادەگەیەنێ: "یەكێك لەئامانجەكانی ئەو فێستیڤاڵە هێنانە پێشەوەی ئەكتەری نوێیە كە كێشەیەكی سەرەكیی شانۆی كوردییە".\nئەو دەڵێ: شانۆی مۆنۆدراما بەشێوەی تاكئەكتەر نمایش دەكرێت، ئەمەش زیاتر دەرخستنی توانا و لێهاتوویی ئەكتەر لە بەرامبەر دەرهێنەر و جەماوەری شانۆیی دا دەردەخات.\n۱۰ گرووپی باشوور و رۆژهەڵات لە فێستیڤالەکەدا بەشدارن و تا ۲۲ی پووشپەڕ بەردەوام دەبێت.\nجێگای ئاماژەیە ئەمڕۆ چوارشەممە ۲۱ی پووشپەڕ لە هۆڵی بەڕێوەبەرایەتی هونەری شانۆ لە چوارچێوەی فێستیڤاڵی هەولێر بۆ شانۆی مۆنۆدراما سیمینارێک بۆ مامۆستایان (ئەحمەد سالار، قوتبەدین سادقی و گۆران عەلی) لە سەر مۆنۆدراما بەڕێوەچوو.\nهەروەها ئاپۆڕ، گەواهی ئاوێنەکان، پەیکەری ئاڵتوونی، نەریمان لە شاری وەزیران، گیانی بێ جێ، پاڵەوانێک لە کاغەز، هاواری ژنێک، چنوور، میدیا و سروودی هەزار ئۆفیلیای ئەویندار لە شانۆکانی دووەمین فێستڤاڵی مۆندرامای هەولێرن.\nجێگای باسە لە ڕێوڕەسمی کۆتایی دا بڕاوەکانی فێستیڤاڵەکە خەڵات دەکرێن.\nشایانی باسە لێژنەی هەڵسەنگاندنی دووەمین فێستیڤاڵی هەولێر بۆ شانۆی مۆنۆدراما بریتین لە دکتۆر مەنسوور نوعمان(سەرۆک)\nمامۆستا یوسف عوسمان(سکرتێر)\nمامۆستا عادڵ حەسەن( ئەندام)\nمامۆستا یاسین قادر بەرزنجی(ئەندام).\nدووەمین فێستیڤاڵی شانۆی مۆنۆدرامای هەولێر, فێستیڤاڵی شانۆی مۆنۆدراما, هەولێر


ئه‌نفالستان – هەواڵەکە درۆیە – عومەرمحەمەد\nهەواڵەکە درۆیە – عومەرمحەمەد\nحوزەیران 14, 2016 Omer شه‌نگال, وتار لێدوان نووسین ناچالاککراوە لە هەواڵەکە درۆیە – عومەرمحەمەد\n١٤ی حوزەیرانی ٢٠١٦\nهەواڵی سوتاندنی ١٩ ژنانی کوردی ئاین ئێزدی درۆیە، بەڵام واگریمان ڕاستە، چ دەبێ ؟ کوردستان دەبێتە ڤێتنام ؟ شەنگال دەبێتە کۆبانێ ؟ سەرکردەکانی باشور دەستبەرداری خەونە تاکە کەسیەکانیان دەبن ئیسلامیەکان حەج و عەمرەو بەناو عەلمانیەکان گەشتە ئاینی وتەرفیهیەکانیان دەبن ؟ دەبنە فریاد رەسی هەژارانی کورد ؟ بێگومان نەخێر، ئەوان بۆ ئەنفال چەندیان لە باڵاندا بوو، بۆ شەنگال کەمتر، خۆچاوی ئێزدیەکان لە هی موسڵمانەکان و شەنگالیەکان لەهی گوندنشینەکان کاڵتروجوانتر نیە.\nمیللەتێک ڕوتکردنەوەی ژنەکانی بەدەستی ئەمیرو خەلیفەکان و مەمکەمژەی منداڵانی لە گۆڕی بەکۆمەڵدا زەق بەچاوانی ببینێ و راینەچڵەکێنێ، سوتاندنی ژنان بۆی دەبێتە زەڵاتە، چونکە بۆنی کەبابی لێدێت. بەڵێ کەباب ! ئاخر کۆمەڵگایەک گەدەی لە مێشکی چالاکتربێ، هەتا کتێبخانەیەک دروست دەکات دەیان کەبابخەنە برازێنیتەوە، هەر هێندە دەربەستی ئایندەی دەبێت، بۆیە هەزارجاری تر ژنانی کورد ڕوت دەکرێنەوە و شەرعیەت بە ڕوتکردنەوەیان دەدرێت ئەگەر ڕانەپەڕن و نەبن بە ژنانی کۆبانێ، ئیدی ئەوسا مەگەر هەر لەکۆنفرانسی ئەکادیمیستەکاندا و لەناو هۆتێلە راقیەکاندا کۆببینەوەو چیرۆکی مەزلومیەتی خۆمان بۆ یەکتر بگێرینەوە، بەڵێ بۆخۆمان و بەس .. بەڵام ئەوسا کەس گوێ لە چیرۆکەکانیشمان ناگرێت، چونکە تاوانەکانی (ئەنفال وهەڵەبجەو شەنگال) دەمامکی خستن، دەرکەوت مرۆڤی ڕۆژهەڵاتی بەگشتی لەلای ئەمریکاو ئەوروپاییەکان خوێنیان هەرزانەو هەزارانیان بەهای تاکە کەسێکی وانی نیە، بۆیە دەبێت کورد بەدیدیكی ترەوە بیر لەژیان وبەرگری بکاتەوە، دەبێت ئەوانەی دێن و دەیانەوێ کەرامەتی ئینسانیمان بشکێنن، خۆیان بەشکاوی بگەرێنەوە،ئەوانەی دێن بۆ بەکە نیزەک کردنی ژنان، جەزرەبەی دەستی ژنان بخۆن . وەک چۆن لە کۆبانێ خواردیان و تەمبێ کران .\nلەبارەی بەدرۆخستنەوەی هەواڵەکە چەندین لایەنی پەیوەندیدار قسەیان کردووەو هەواڵەکەیان رەتکردووەتەوە، من پشتم بە وتاری کاک (فەلاح مراد خان ) چالاکترین کەسایەتی دۆسێی ئیزدیەکان بەستووە .\nبۆ وێنەکانیش پشتم بە شارەزایی رۆژنامەنوس مامۆستا (ئەرسەلان رەحمان) بەستووە، کەوا لەبارەی هەواڵەکە بەگشتی و وێنەکان بەتایبەتی لە پۆستێکیدا لە لاپەرەی تایبەتی خۆی لەفەیسبوک نوسێوێتی :\nخۆشباوه‌ڕى له لايه‌ك و نه‌بوونى سه‌ليقه‌ى گه‌ڕان و به‌دواداچوون و كه‌وتنه شوێن هه‌ڵڵاى وتى وتى سه‌رچاوه‌ى كێشه‌كانه..\nئه‌و وێنه‌يه ساڵى رابردوو له چوارى ئابدا و له يه‌كه‌م ساڵيادى داگيركرانى شنگال له شارى دهۆك گيراوه و بۆ چه‌ندين هه‌واڵى تايبه‌ت به ژنانى ئێزدى به‌كارهاتووه‌ته‌وه، كه‌چى دواى ده‌ستكاريكردنى و گۆڕينى بۆ هاوشێوه‌ى سوتانى كه‌ساسبه، ده‌بينين وێنه‌كه بووه‌ته هه‌وێنى له‌دايكبوونى ده‌يان شيعر و درووشم وهوتاف تا ده‌گات به وتار و به‌ياننامه..\nله‌گه‌ڵ ئه‌م وێنه‌يه‌دا ژماره‌يه‌ك وێنه‌ى ديكه هه‌ن كه نماييشن و شانۆگه‌رى سه‌ر شه‌قامن و تێياندا ژماره‌يه‌ك كاره‌كته‌رى هونه‌رى له قه‌فه‌زدان و راده‌كێشرێن.. ئه‌وه‌شيان هه‌ر نمايشه..\nگرنگه بزانين كه خزمه‌تكردنى دۆزى ئێزدييان و ژنانى ئێزدى به تايبه‌تى به چه‌واشه‌كارى و فريودان و سۆز وروژاندنى بێ مانا نابێت.


فیلمی ئەسپی تۆرینۆ The Turin Horse – Takalami | تكلمي\nساڵی ١٨٨٩ فریدریک نیچە لە شاری تۆرینۆی ئیتاڵیا بە ڕێکەوت توشی ئەسپێکی ماندو کە بارێکی قورس ڕادەکێشێ و خاوەنەکەی بە قەمچی لێیدەدا دەبێ، ئەویش بۆ ڕێگری لەم دیمەنە وەحشیە، خۆی دەداتە بەر قەمچییەکە و دەست لە ملی ئەسپەکە دەکا و دەگریێ.\nدوای مانگێک لەم ڕوداوە، نیچە لە قسەکردن دەکەوێ و تەواوی پاشماوەی تەمەنی هەتا دەمرێ، بە شێتی دەژی.\nکاتێک فەلسەفەی نیچەم خوێندەوە، یەک پرسیارم بۆ دروستبوو، ئەوە چبوو نیچە لێی تێنەگەیشت و بەرگەی نەگرت و شێتی کرد؟!\nگشت هەوڵی نیچە لەپێناو فۆرمەکان تێکبشکێنێ و بیانکا بە ماتەر و هەمەکییەکان بکا بە هەندەکی، واتا شەڕی میتافیزیکی دەکرد.\nبەڵام کە داوای سوپەرمان و گەورەیی دەکرد و لەوانیتر دوردەکەوتەوە، ماتەرەکان دەبونەوە بە فۆرم و هەندەکییەکان دەبونەوە بە هەمەکی، بە مانای دور لە ئاوەدانی پراکتیکەکان دەبونەوە تیۆر و ئەویش ئەوەی نەدەویست.\nلێرەوەیە کامۆ دەڵێ:\nکێشەی گەورەی نیچە ئەوەبوو، بە خوایەتی لەدایک نەببوو!\nئەو کاتەشی فوکۆ لەدایکبوو، کە دەبێتە دواهەمین نەوەی نیچە، وتی:\nباپیرە گیان، ئەگەر تۆ وابکەی، لە ڕێی هۆش و ئیرادەوە دەسەڵاتێك دروست دەبێ، بەو دەسەڵاتە کۆنتڕۆل دەکرێین و ژیانمان لێ دەبێتە زیندان و ئازادیمان بونی نامێنێ.\nنیچە وتی: چارەسەر چییە؟\nفوکۆ وتی: لە بەرانبەر هۆش و ئیرادە، هەست و ئارەزو قوت بکەینەوە، بۆ ئەوەی هەمومان لەسەر مێزێکی خڕ دانیشین و کەس لەسەر مێزێکی لاکێشەیی خۆی نەکات بە سەرۆکی ئەوانیتر.\nئەمجارە نیچە پرسی، ئەدی بابەتی ئەخلاق (مۆڕاڵ) چی بەسەر دێ؟\nفوکۆ وتی: ئەخلاق جارێک لایەنگری لە هۆش و ئیرادە، جارێکیش لە هەست و ئارەزو بکات.\nنیچە وتی: کەواتە دەتەوێ ئەخلاقیش بکەوێتە بن دەسەڵاتی خۆمان؟\nفوکۆ وتی: ئەدی تۆ نەتدەویست خوا بمرێ!، ئێ بەم شێوەیە مامەڵە لەگەڵ ئەخلاق نەکەین، جارێکی تر ڕۆڵی خوایەتی دەگێڕێتەوە.\nنیچە وتی: باشە ئێمە چ جۆرە بونەوەرێکمان لێ دەردەچێ؟\nفوکۆ وتی: تێکەڵەیەک لە خوا و مرۆڤ.\nنیچە وتی: ئەمەیان چ بونەوەرێکە؟\nفوکۆ وتی: ئەو بونەوەرە هونەرمەندە، ژیان لەلای ئەو پڕۆژەیەکی هونەرییە، لە هەر کارێکدا کارێکی جیاوازتر بەرهەمدێنێ، دنیای ئەو دنیایەکی جوانی بێ دوبارەبونەوەی ڕەنگاوڕەنگە.\nلە کۆتایی نیچە دەستی لەسەر ملی فوکۆ دانا و وتی:\nپێش تۆ، گوێم لە کامۆش بو دەیوت: دەبێ سوپاسی هونەر بکەین، لەبەرئەوەی هونەر ژیانمان بەوانیتر دەبەستێتەوە.\nفوکۆش لە دڵی خۆی وتی: باپیرە زەینی کوێربوە، ئەوە بیرکردنەوەی خۆیەتی!\nباپیرەش لە دڵی خۆی وتی: هونەرێک نەمکاتە خەڵکی بازاڕ.\nفیلمی ئەسپی تۆرینۆ، لە دەرهێنانی گەورە سینەماکاری هەنگاری بیلا تارە، جگە لە تەکنیک و هونەری خۆی، لە چەند کاتژمێرێک بە بێدەنگی فەلسەفەی نیچە بەسەر دەکاتەوە.


لیژنەى پاراستنی ئەرشیفی نەوشیروان مستەفا رایدەگەیەنێت؛ هەرکەس بیەوێ رەخنە لە ناوەرۆک و رێنوس و وشەسازی و رستەسازیی بەرهەمەکانی کاک نەوشیروان بگرێ، ئازادە. ئەتوانێ بۆ خۆی بە کتێبێکی سەربەخۆ بیروڕاکانی خۆی دەربڕێ. بەڵام کەس بۆی نیە و ئێمەش رێگە نادەین کەس دەست بخاتە ناو بەرهەمەکانیەوە.\nگروپێک بە ناوی "ناوەندی رۆشنبیریی ئەدیبان" لە پەیجی خۆی لە فەیسبوک، ٣٠ی ١١ی ٢٠٢١ بابەتێکی بەم ناونیشانە بڵاو کردۆتەوە: "ڕوونکردنەوەیەک لە بارەی کتێبەکانی کاک نەوشیروان مستەفاوە!".\nسەبارەت بەو رونکردنەوەیە، ئێمە لە لیژنەی پاراستنی ئەرشیفی نەوشیروان مستەفا، بە پێویستمان زانی ئەم وەڵامەی بدەینەوە:\nنوسەرانی رونکردنەوەکە ئیدیعا ئەکەن کە پرسیان بە بنەماڵەی کاک نەوشیروان کردوە و رەزامەندی‌یان وەرگرتون. بەڵام ئەوەی ئێمە لە كاك ئارام (نوێنەری ناوەندی رۆشنبیریی ئەدیبان)ـمان بیستوە، ئەوەیە، کە پێی وتراوە "بۆ وەرگرتنی ڕەزامەندی، پێویستە پرس بە لیژنەی پاراستنی ئەرشیفی نەوشیروان مستەفا بکرێ". بەڵام لیژنەکەمان نەک هەر ئاگادار نە کراوە، بەڵکو خودی هەواڵی لەچاپدانەوەی کتێبەکانیشی لە رێگای پۆستێکی پەیجی هەمان ناوەندەوە، بیستوە.\nپاش بیستنی هەواڵی لە چاپدانەوەی کتێبەکان، كاك ئارام (نوێنەری ناوەندەكە) ئاگادار کرایەوە کە ئەو مافە پارێزراوە بۆ لیژنەکەی ئێمە و خۆمان ساڵانێکە خەریکی رێکخستنەوە و لە چاپدانەوەیانین. پاشتر لیژنەکەمان لەگەڵ نوێنەری ئەو ناوەندە بە رێزێکی زۆرەوە قسەی کرد و رازی کرا واز لەو بابەتە بهێنێ.\nدوا جار، رۆژی سێشەممە، ٣٠ی ١١ی ٢٠٢١ جارێکی تر لیژنەکەمان لەگەڵ كاك ئارام (نوێنەری ناوەندەكە) دانیشتەوە. هەم بۆ ئەوەی سپاسی بکا کە وازی لە بیرۆکەی چاپکردنەوەی کتێبەکان هێناوە، هەم بۆ ئەوەی بە گوێرەی نرخی ئەمڕۆی بازاڕی چاپ و بڵاوکردنەوە بڕێک پارەی وەک قەرەبو بۆ دیاری بکا. بەڵام كاك ئارام ئەو بڕە پارەیەی بە دڵ نە بوە. بەو رونکردنەوەیەی ناوەندەکەشیانا دیارە کە مەبەستیان ئیبتیزازکردنی ئێمەیە تا بچینە ژێر باریان و چەنیان بوێ بیان دەینێ، کە بە لای ئێمەوە کارێکی نا پەسەندە.\nبە داخەوە، لەو رونکردنەوەکەیانا کۆمەڵێک قسەی ناڕاست و بوختانیان بۆ هەڵبەستوین، گۆیا ئێمە تەماعمان لە پارەیە و ویستومانە نرخی کتێبەکان ٥٠- ٦٠ هەزار دینار بێ! لە کاتێکا خوێنەرانی بەرهەمەکانی کاک نەوشیروان ئاگادارن کە تا ئێستا نزیکەی ١٠ کتێب لە بەرهەمەکانی لە چوارچێوەی زنجیرەی "بە دەم رێگاوە گوڵچنین"دا، بە چاپێکی زۆر نایاب و باشترین کاغەز و جوانترین بەرگی تەجلید کراو لە بازاڕدا فرۆشراون، نرخی هەر کتێبێک لەوانە لە نێوان ٣٧٥٠- ٧٠٠٠ دیناردا دراوە بە کتێبخانەکان. بۆیە زۆر رۆشنە کە ئەم قسەیە بوختانێکی بێویژدانانەیە.\nلیژنەکەمان بە هیچ جۆرێ باسی مەرج و نرخی لەگەڵ ئەم ناوەندە نە کردوە. ئێمە هەم خۆمان راست و رەوان پێمان وتن، بۆتان نیە و ناتوانن لەچاپیان بدەنەوە، هەم بەڕێوەبەرایەتی‌ی گشتیی کتێبخانە گشتی‌یەکانی هەرێم‌یش ژمارەی سپاردنی لەچاپدانەوەیانی ھەڵوەشاندۆتەوە.\nئێستا ئەو ناوەندە نە رەزامەندی واریسە شەرعی‌یەکانی کاک نەوشیروان، نە رەزامەندی لیژنەکەی ئێمە و نە رەزامەندی‌ی قانونی‌ی وەزارەتی رۆشنبیری‌ی حکومەتی هەرێمی پێیە بۆ چاپکردنەوەیان. ئەمەی ئەیکا جۆرێکە لە زۆرەملێ و ھەوڵی ئیبتیزازكردن، کە بێ شك هیچکام لەوانە، لەگەڵ ئێمە ئەنجامی نابێ.\nنەک ناوەندی رۆشنبیری‌ی ئەدیبان، بەڵکو هیچ کەس و ناوەند و لایەنێک مافی نیە دەسکاری رێنوس و وشەسازی و رستەسازی‌ی بەرهەمەکانی نەوشیروان مستەفا بکا، نەک لەبەر ئەوەی خۆی یان بەرهەمەکانی پیرۆزن، بەڵکو لەبەر ئەمانەتی زانستی‌ی ئەرشیفکردن.\nهەرکەس بیەوێ رەخنە لە ناوەرۆک و رێنوس و وشەسازی و رستەسازی‌ی بەرهەمەکانی کاک نەوشیروان بگرێ، ئازادە. ئەتوانێ بۆ خۆی بە کتێبێکی سەربەخۆ بیروڕاکانی خۆی دەربڕێ. بەڵام کەس بۆی نیە و ئێمەش رێگە نادەین کەس دەست بخاتە ناو بەرهەمەکانی‌یەوە.\nناوەندی رۆشنبیریی ئەدیبان یان هەر کەس و لایەن و ناوەندێک بە بێ رەزامەندی لیژنەکەمان، بەرهەمەکانی نەوشیروان مستەفا لەچاپ بداتەوە یان بەناوی "راستکردنەوە!"وە بیان شێوێنێ، روبەڕوی دادگای ئەكەینەوە.\nلیژنەی پاراستنی ئەرشیفی نەوشیروان مستەفا\n١ی ١٢ی ٢٠٢١\nوته‌بێژی بزوتنه‌وەی گۆڕان: گۆڕان هه‌ولێر بۆ هیچ حزب و هێزێكی سیاسی جێناهێڵێت